Mbomweelede Kumulaya Mwanaanu\nNgazi Yamulindizi | July 2014\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Iban Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nMbuti Mbomweelede Kubalaya Bana Banu?\n“Ndakali kuswiilila cakutakkazika moyo kukulila kwamootokala wakali kwiinda. Eeci cakali ciindi catatu Jordan naakatyola mulawo wakufwambaana kusika aŋanda. Ndakalibuzya kuti: ‘Ino ulikuli? Sena kuli camucitikila? Mwati ulizyi kuti tulalibilika?’ Ciindi naakasika, ndakalinyemede citaambiki.”—GEORGE\n“Mwanaangu musimbi wakakwiila kapati, eeci cakapa kuti ndiyoowe kapati. Ndakacebuka akumubona kalijatilide kumutwe cakuyoowa kumwi kalila. Musyoonto wakwe musankwa uujisi myaka yone wakamuuma.”—NICOLE\n“‘Tiindaibba buya nweenwe. Ndaibwezela buya!’ oobu mbwaakaamba Natalie, mwaneesu musimbi uujisi myaka yakuzyalwa yone, wakali kucita mbuli kuti tajisi mulandu. Kukazya kwakwe kwakatunyemya kapati cakuti twakalila. Twakalizyi kuti wakali kubeja.”—STEPHEN\nIKUTI KAMULI muzyali, sena andinywe mulalimvwa mbuli mbobakalimvwa bamwi kweelana amajwi aali atala aawa? Ikuti mwasikilwa bukkale bukozyenye aboobu, sena inga mulalibuzya mbomukonzya kumulaya mwanaanu? Sena ncibi kulaya bana banu?\nINO LULAYO NINZI?\nMu Bbaibbele, ibbala lyaamba “lulayo” talyaambi buyo kusubula. Lulayo kanjikanji lwaamba kupa malailile, kuyiisya, alimwi akululamika. Talwaambi kutabelesya kabotu nguzu naa kuba silunya.—Tusimpi 4:1, 2.\nLulayo ndobapa bazyali lulakonzya kweezyanisyigwa akulima gaadeni. Mulimi wagaadeni usaanguna kulima, kutilila akubikka mbolezi, alimwi akucikwabilila cisyango kutuuka alimwi ansaku. Cisyango mbociyaabukomena, mulimi ulakonzya kusonzola tutabi kutegwa cizumanane kukomena kabotu. Mulimi ulizi kuti kubelesya nzila ziindene indene cilakonzya kupa kuti cisyango cikomene kabotu. Mbubwenya buyo, abalo bazyali balabalanganya bana babo munzila zinji. Pele zimwi ziindi bayandika kupa lulayo—mbubwenya buyo mbuli kusonzola, balakonzya kululamika mizeezo iitali kabotu kaitana komena akugwasya bana babo kukomena kabotu. Nokuba boobo, kusonzola kweelede kucitwa kabotu, buyo-buyo cisyango inga canyongana. Alwalo lulayo ndobapa bazyali lweelede kupegwa caluyando.\nLeza ngotubala mu Bbaibbele, Jehova, upa cikozyanyo cibotu kapati kubazyali kujatikizya makani aaya. Lulayo ndwapa bakombi bakwe basyomeka baanyika ndubotu alimwi lulagwasya kapati cakuti cibapa ‘kuluyanda lulayo.’ (Tusimpi 12:1) ‘Balajatisya lulayo,’ alimwi ‘tabaluleki.’ (Tusimpi 4:13) Mulakonzya kumugwasya mwanaanu kulutambula lulayo kwiinda mukwiiya zintu zyotatwe kujatikizya lulayo ndwapa Leza: ulalaya (1) caluyando, (2) cakunyoneka, alimwi (3) tacinci-cinci.\nLULAYO LUPEGWA CALUYANDO\nLuyando ndolukulwaizya alimwi ndolupa Leza kupa lulayo. Bbaibbele lyaamba kuti: “Kufumbwa muntu ngwayanda Jehova, ulamweempya, alimwi ulanunsaula mwana umwi aumwi ngwatambula.” (Tusimpi 3:12) Kuyungizya waawo, Jehova, ngu “siluzyalo asibuuya uutafwambi kukalala.” (Kulonga 34:6) Akaambo kaceeci, Jehova ulazibelesya kabotu nguzu alimwi tali silunya. Tabelesyi majwi mabi, kupa milandu lyoonse naa majwi akusampaula, zyoonse zikonzya ‘kuyasa mbuli ipanga.’—Tusimpi 12:18.\nMasimpe kuti bazyali tabakonzyi kumwiiya Leza cakumaninina kujatikizya cikozyanyo cakwe cilondokede cakulilesya. Ziindi zimwi cilakonzya kumukatazya kukkazika moyo, pele muziindi zikatazya kapati, lyoonse kamuyeeya kuti kupa lulayo kumwi kamunyemede kanji-kanji kupa kuti mulupe calunya, cakuciindizya alimwi tacikonzyi kumugwasya. Kuyungizya waawo, lulayo lupegwa kumwi kamunyemede naa kamucimidwe taluli lulayo pe, pele nkwaalilwa kulijata.\nKulubazu lumwi, kupa lulayo caluyando alimwi cakulilesya cilamugwasya. Amubone mbobakatulanganya twaambo ba George alimwi aba Nicole ibaambwa kumatalikilo aacibalo.\n“Ciindi Jordan naakasika, mebo amukaintu wangu twakalinyemede kapati, pele twakalijata akuswiilila ciindi naakali kupandulula. Mbwanga akali masiku, twakasala kuti twaabandike makani bwaca. Twakapaila antoomwe akuunka mukoona. Buzuba butobela, twakali muciimo cibotu cakwaabandika makani kabotu-kabotu alimwi akumugwasya mwaneesu. Wakazumina kutobela milawo yesu alimwi wakazumina kuti wakalubizya. Cikkomanisya ncakuti, twakabona kuti kufwaambana kubweza ntaamu ciindi muntu nanyemede tacigwasyi. Notwakali kusaanguna kuswiilila, zintu zyakali kweenda kabotu.”—George.\n“Ndakanyema kapati nondakabona kana kangu kasankwa mbokakauma mucizyi wankako. Muciindi cakubweza ntaamu mpoonya-mpoonya, ndakamwaambila kuti aunke kuluumu yakwe nkaambo ndakalinyemede kapati cakuti tiindakali kukonzya kwaayendelezya kabotu makani. Moyo wangu nowakakkalikana, ndakapandulula cakusinizya kuti kulwana takuzumizyidwe pe alimwi ndakamutondezya mbwaakamucisa mucizyi wakwe. Kubelesya nzila eeyi cakamugwasya. Wakalilekelela kumucizyi wakwe mpoonya wakamukumbata.”—Nicole.\nNcobeni, lulayo lubotu lulakulwaizyigwa aluyando nokuba kuti lulabikkilizya akupa cisubulo.\nLULAYO LUPEGWA CAKUNYONEKA\nLulayo ndwapa Jehova lyoonse ulalupa “muciyanza ceelede.” (Jeremiya 30:11; 46:28) Ulalanga-langa bukkale boonse bujatikizyidwe, kubikkilizya anzyomutakonzyi kumvwisya. Mbuti bazyali mbobakonzya kucita mbubonya oobu? Ba Stephen, ibaambwa kumatalikilo acibalo, bapandulula boobu: “Nokuba kuti cakatucisa kapati alimwi tiitwakamvwisya ncaakali kukazya Natalie kujatikizya nweenwe, twakasola kubona ciimo cakwe alimwi amizeezo yakwe mboisimide.”\nMulumi waba Nicole awalo ulasola kubona twaambo toonse tujatikizyidwe. Ciindi bana nobacita zintu cabufwubafwuba, ulalibuzya cakwiinduluka-induluka kuti: ‘Sena eeci cacitika buyo ciindi comwe naa ncilengwa buya? Sena mwana ulikatede naa talimvwide kabotu? Sena ncaacita ncitondezyo capenzi limwi?’\nBazyali banyoneka balizyi kuti bana tabali mbuli bapati. Mwaapostolo Munakristo Paulo, wakacaamba eeci naakalemba kuti: “Nindakali mwana, ndakali kwaambaula mbuli mwana, kuyeeya mbuli mwana.” (1 Bakolinto 13:11) Ba Robert baamba boobu: “Cintu cindigwasya kuzilanga kabotu zintu alimwi akutaciindizya kunyema, nkuliyeezya mbondakali kucita nondakacili kasankwa.”\nCilayandika kubona kuti nzyomulangila nzintu zikonzya kucitika ncobeni, alimwi aciindi nciconya tamweelede kuzumizya micito naa bube butali kabotu. Kwiinda mukuzyiba ncakonzya kucita mwanaanu, kulezya kwakwe alimwi abukkale bumwi, muyoobona kuti lulayo lwanu lulapegwa munzila iili kabotu alimwi lulanyoneka.\nKUTACINCA-CINCA KUPA LULAYO\nLugwalo lwa Malaki 3:6 lwaamba kuti: “Ndime Jehova, nsisanduki pe.” Babelesi ba Jehova balakasyoma kaambo aaka kamasimpe alimwi kabapa kulimvwa kukwabililwa. Abalo bana bayandika kukwabililwa alulayo lutacinci-cinci. Ikuti kamucinca-cinca lulayo ndomupa akaambo kambomulimvwa aciindi eeco, mwanaanu ulakonzya kunyongana akucimwa.\nKamuyeeya kuti Jesu wakaamba kuti: “Kwaamba kwanu kuti ‘iiyi’ akube iiyi, akuti ‘peepe’ akube peepe.” Majwi aaya alabeleka mukukomezya bana. (Matayo 5:37) Amukkale aansi akuyeeya kamutanaamba cisubulo ncomukonzya kupa ikuti kamutajisi makanze aakucizuzikizya. Ikuti mwaambila mwanaanu kuti mulamupa cisubulo ikuti naa taalilemeka kabotu, amube masimpe kuti mwacita kweelana ambomwaamba.\nKubandika kabotu-kabotu abana kulayandika kutegwa kamutacincicinci kupa lulayo. Ba Robert bapandulula kuti: “Ikuti bana besu bapa kuti ndibazumizye kucita cintu cimwi calo bakaintu bangu ncobabakasya kucita, ndaazyiba makani inga nditobela ncobabaambila bakaintu bangu akusaanguna.” Ikuti bazyali tiibamvwana kujatikizya mbobeelede kubamba makani amwi, inga cabota kwaabandika makani aayo kumbali kutegwa babe amuzeezo omwe.\nIkuti mwaiya Jehova mbwapa lulayo caluyando, cakunyoneka alimwi cakutacinca-cinca , mulakonzya kuba masimpe kuti kusolekesya kwanu kuyoobagwasya bana banu. Lulayo lwanu luyoogwasya bana banu kuti basime akuti kabacita zintu camaano. Mbubonya mbuli Bbaibbele mbolyaamba kuti: “Iyisya mwana aende munzila iielede, lino akomena takooyooleya mulinjiyo.”—Tusimpi 22:6.\nLulayo Lwamu Bbaibbele Lulapegwa . . .\nCaluyando: Lulayo lugwasya luyeeme aluyando, kutali abukali. Kuti mwaba mubukkale bumwi bukatazya, mutapi lulayo kusikila moyo wakkala.\nCakunyoneka: Amusolekesye kulanga-langa bukkale boonse, kubikkilizya akulezya kwamwanaanu alimwi anzyakonzya kucita.\nCakutacinca-cinca: Ikuti mwaambila mwanaanu kuti mulamupa cisubulo ikuti naa taalilemeka kabotu, amube masimpe kuti mwacita kweelana ambomwaamba.\nMbomukonzya Kulaya Mwanaanu\nKulaya caamba kuyiisya. Njiisyo zyamu Bbaibbele zilakonzya kumugwasya kuyiisya mwanaanu kubona mbwakonzya kumvwida lulayo lwanu muciindi cakuzanga.\nMAKANI AAYEEME AMUTWE UULI ACIVWUMBYO Zintu Zibyaabi Zyavwula!\nMAKANI AAYEEME AMUTWE UULI ACIVWUMBYO Nkaambo Nzi Zintu Zibyaabi Ncozibacitikila Bantu Bali Kabotu?\nMAKANI AAYEEME AMUTWE UULI ACIVWUMBYO Ncayoocita Leza Kujatikizya Bubi\nIBBAIBBELE LILAKONZYA KUBACINCA BANTU Lyoonse Ndakali Kweenda Antobolo Yangu\nSena Mulakonzya Kumubona Leza Uutalibonyi?\nMabala Amusale naa muyanda kukkopa zyakamwaigwa NGAZI YAMULINDIZI July 2014 | Nkaambo Nzi Zintu Zibyaabi Ncozibacitikila Bantu Bali Kabotu?\nJuly 2014 | Nkaambo Nzi Zintu Zibyaabi Ncozibacitikila Bantu Bali Kabotu?\nNGAZI YAMULINDIZI July 2014 | Nkaambo Nzi Zintu Zibyaabi Ncozibacitikila Bantu Bali Kabotu?


Amuzumanane Kutondezya Luyando, Iluyaka | Yakwiiya\n“Iluyando lulayaka.”—1KOR. 8:1.\nNkaambo nzi ncotuyandika kuyaka bakwesu alimwi abacizyi?\nMbuti Jehova alimwi a Jesu mbobatuyaka caluyando?\nNcinzi ncotukonzya kucita kutegwa tubayumye-yumye bamwi?\n1. Makani nzi aayandika kapati Jesu ngaakabandika abasikwiiya bakwe mubusiku bwakwe bwamamanino?\nMUBUSIKU bwamamanino kali abasikwiiya bakwe, Jesu wakalwaamba luyando ziindi zitandila ku 30. Wakatondezya cacigaminina kuti basikwiiya bakwe beelede ‘kuyandana.’ (Joh. 15:12, 17) Luyando akati kabo lwakali kuyoolibonya kapati cakuti lwakali kuyootondezya kuti mbaasikumutobela bakasimpe. (Joh. 13:34, 35) Luyando oolu taluli lwakuupaupa buyo ameso pe. Jesu wakali kwaamba bube buyandika kapati, nkokuti luyando lwakulyaaba. Wakaamba kuti: “Kunyina uujisi luyando lwiinda loolu, lwakuti muntu umwi atuulile beenzinyina buumi bwakwe. Munooli beenzuma ikuti kamucita nzyondimulailila.”—Joh. 15:13, 14.\n2. (a) Ncinzi ncotujana akati kababelesi ba Leza? (b) Mibuzyo nzi njotutiilange-lange mucibalo eeci?\n2 Luyando lwakulyaaba alimwi alukamantano lwababelesi ba Jehova mazuba aano ncitondezyo cakuti mbantu ba Leza. (1Joh. 3:10, 11) Eelo kaka tulikkomene kuti luyando lwa Kristo nkoluli akati kababelesi ba Jehova, kunyina makani acisi nkobazwa, musyobo, mwaambo, naa bukkale bwabo! Nokuba boobo, tulakonzya kulibuzya kuti: ‘Nkaambo nzi luyando ncoluyandika kapati kwaambisya lino? Mbuti Jehova alimwi a Jesu mbobatuyaka caluyando? Mbuti swebo lwesu kutugama mbotukonzya kutondezya luyando lwa Kristo ‘Iluyaka’?’—1Kor. 8:1.\nKAAMBO LUYANDO NCOLUYANDIKA KAPATI, KWAAMBISYA LINO\n3. Mbuti ‘ziindi eezyi zikatazya’ mbozibajatikizya bantu?\n3 Akaambo kakuti buumi ‘buzwide buyo mapenzi amause,’ bantu banji ‘muziindi eezyi zikatazya ncobeni’ balaciswa malwazi aamumizeezo aayindene-indene. (Int. 90:10; 2Tim. 3:1-5) Bantu banji balimvwa kuti buumi bunyina mpindu. Kuyeeyelwa kuti bantu bainda ku 800,000 balafwa mwaka amwaka kwiinda mukulijaya, icaamba kuti mutuvwalu-vwalu tuli 40 kulafwa muntu omwe. Cuusisya ncakuti, nobaba Banakristo bamwi, baalilwa kuliyumya aboobo basala kulijaya.\n4. Mbantu nzi bamu Bbaibbele ibakatondezya kuti bakali kuyanda kufwa?\n4 Kaindi, babelesi ba Leza basyomeka bamwi bakalityompedwe kapati akaambo kabukkale bwabo cakuti tiibakacili kuyanda kuzumanana kupona. Mucikozyanyo, akaambo kakumvwa kucisa Jobu wakaamba kuti: “Buumi bwandicima; tandiyandi kuzumanana kupona.” (Job. 7:16; 14:13) Jona wakatyompwa kapati kweelana azintu mbozyakacitika kujatikizya mulimo wakwe cakuti wakaamba kuti: “Aboobo lino, O Jehova, kondinyanga buyo buumi, nkaambo cilainda kubota kuti ndafwa buyo kwiinda kuti kandipona.” (Jon. 4:3) Kuyungizya waawo, aciindi cimwi musinsimi uusyomeka Elija wakatyompya kapati akaambo kabukkale bwakwe cakuti wakalomba kuti afwe buyo. Wakaamba kuti: “Mbubo lino cabonwa! O Jehova, kondijaya buyo.” (1Bam. 19:4) Nokuba boobo, Jehova wakabakkomanina babelesi bakwe bakalyaabide aaba alimwi wakali kuyanda kuti bazumanane kupona. Muciindi cakubapa mulandu kujatikizya mbobakali kulimvwa, Jehova wakabagwasya kuzunda mizeezo njobakajisi yakuyanda kuti bafwe alimwi caluyando wakabayumya kutegwa bazumanane kumubelekela cakusyomeka.\n5. Nkaambo nzi ncotweelede kubayanda bakwesu alimwi abacizyi kwaambisya lino?\n5 Nokuba kuti bakwesu abacizyi tabajisi mizeezo yakuyanda kuti bafwe, banji mazuba aano bali mubukkale bukatazya kapati alimwi bayandika kukulwaizyigwa caluyando. Bamwi balapenzyegwa alimwi akufwubaazyigwa. Bamwi balatongookwa naa kuvwiigwa kumulimo. Bamwi balakatala kapati akaambo kakubeleka mawoola manji naa milimo iiminya. Alimwi bamwi balwana mapenzi amuŋanda aamana nguzu, ambweni kutongookwa angobakwetene limwi uutasyomi. Akaambo kabukkale buli boobu alimwi azintu zimbi, bantu banji mumbungano balimvwa kutyompwa alimwi akupenga mumizeezo. Nguni uukonzya kugwasya batyompedwe kuzumanana kuliyumya?\nAMUYAKWE ALUYANDO LWA JEHOVA\n6. Mbuti Jehova mbwabayaka babelesi bakwe caluyando?\n6 Jehova ulabayaka bakombi bakwe kwiinda mukubaumbulizya aluyando lwakwe lutamani. Kweelede kuti bakakulwaizyigwa kapati bana Israyeli basyomeka nobakamvwa majwi aa Jehova aakuti: “Wakali kuyandika kapati mumeso aangu, wakalemekwa, alimwi mebo ndakuyanda. . . . Utayoowi pe, nkaambo ndilaanduwe”! (Is. 43:4, 5) Mbuli umwi wababelesi ba Jehova, mulakonzya kuba masimpe kuti Jehova ulamuyanda kapati. * Jwi lya Leza lisyomezya baabo ibali mubukombi busalala kuti: “Mbubonya mbuli sikalumamba singuzu, uyookufwutula. Uyoosekelela akaambo kanduwe kakkomene kapati.”—Zef. 3:16, 17.\n7. Muunzila nzi luyando lwa Jehova mboluli mbuli lwamutumbu uunyosya? (Amubone cifwanikiso icili kumatalikilo aacibalo.)\n7 Kufwumbwa mapenzi ngobakonzya kujana bantu bakwe, Jehova usyomezya kubagwasya alimwi akubaumbulizya. “Nywebo muyoonyonka akunyamudwa akasolo, alimwi muyoosumpaudwa amagondo. Mbubonya mutumbu mbwaumbulizya mwanaakwe, andime ndiyoozumanana kumuumbulizya nywebo.” (Is. 66:12, 13) Eelo kaka cikozyanyo eeci cilakkazyika moyo, mutumbu siluyando uunyamuna mwanaakwe akasolo, naa kumusumpaula amagondo! Munzila eeyi Jehova utondezya mboluli lupati luyando lwakwe kubakombi bakwe basyomeka. Tacidoonekwi buya kuti nywebo mulayandika kapati kuli Jehova.—Jer. 31:3.\n8, 9. Mbuti luyando lwa Jesu mbolukonzya kutuyumya?\n8 Nkaaka kaambo akambi ikatupa kulukkomanina luyando lwa Leza: “Wakaiyanda kapati nyika cakuti wakapa Mwanaakwe simuzyalwaalikke, kutegwa muntu uuli woonse uumusyoma atanyonyoonwi, pele abe abuumi butamani.” (Joh. 3:16) Eelo kaka nduyando lupati awalo Jesu ndwaakatondezya kwiinda mukwaaba buumi bwakwe akaambo kandiswe! Alimwi luyando oolu lulatukulwaizya kapati! Ijwi lya Leza lisyomezya kuti naaba “mapenzi, naa kukatazyigwa” tazikonzyi pe “kutwaandaanya kuluyando lwa Kristo.”—Rom. 8:35, 38, 39.\n9 Ciindi notwajana masunko aakumubili, mumizeezo, naa kutyompwa kumuuya, luyando lwa Kristo lulakonzya kutupa nguzu zyakuliyumya. (Amubale 2 Bakorinto 5:14, 15.) Luyando lwa Jesu lulijisi nguzu zyakutugwasya alimwi akutukulwaizya kuzumanana, nokuba kuti tuli mumasunko aali mbuli ntenda, kupenzyegwa, kutyompwa, naa kulibilika kapati.\nTWEELEDE KUBAYANDA BAKWESU\nKwiiya cikozyanyo ca Jesu kulakonzya kumukulwaizya (Amubone muncali 10 a 11)\n10, 11. Mbaani bajisi mukuli wakukulwaizya bakwesu batyompedwe? Amupandulule.\n10 Nzila imwi Jehova mwatuyaka caluyando nkwiinda mumbungano ya Bunakristo. Umwi aumwi, ulakonzya kutondezya luyando lwa Jehova kwiinda mukubayanda alimwi akubayaka bakwesu abacizyi kumuuya akubakulwaizya ciindi nobatyompedwe. (1Joh. 4:19-21) Mwaapostolo Paulo wakakulwaizya Banakristo kuti: “Amuzumanane kukulwaizyanya akuyakana umwi amweenzinyina, mbubonya mbomucita lino.” (1Tes. 5:11) Inzya, boonse mumbungano, ikutali buyo baalu, balakonzya kumwiiya Jehova alimwi a Jesu kwiinda mukubaumbulizya alimwi akubakulwaizya bakwesu abacizyi.—Amubale Baroma 15:1, 2.\n11 Ibamwi mumbungano ibajisi malwazi aamumizeezo ambweni inga bayandika lugwasyo kuzwa kuli basyaazibwene mukusilika alimwi amisamu. (Lk. 5:31) Baalu alimwi abamwi mumbungano cakulicesya balizyi kuti tabali basyaazibwene mukupa lugwasyo kubantu bajisi malwazi aamumizeezo. Nokuba boobo, balo alimwi abamwi mumbungano balizyi kuti balijisi lubazu lupati ndobeelede kucita, nkokuti ‘kuumbulizya aabo ibatyompedwe mumoyo, kugwasya aabo ibatajisi nguzu, akubakkazikila moyo bantu boonse.’ (1Tes. 5:14) Banakristo boonse beelede kutondezya lweetelelo munzila yaluyando alimwi akukkazika moyo, kuumbulizya kutegwa babakulwaizye aabo batyompedwe. Sena muli bantu baumbulizya alimwi ibakulwaizya bamwi? Kucizyiba mbomweelede kulupa lugwasyo oolo kuyoopa kuti muyaambele kuumbulizya alimwi akukulwaizya bamwi.\n12. Amupe cikozyanyo cijatikizya muntu uumwi iwakagwasyigwa aluyando lwabasimbungano.\n12 Mbuti mbolukonzya kubayumya luyando ndotubatondezya aabo ibajisi penzi lyamumizeezo? Mucizyi Munakristo umwi waku Europe, wakaamba kuti “Zimwi ziindi inga ndiyeeya kulijaya, pele ndilijisi bantu bali kabotu ibandigwasya. Basimbungano nkondizulilwa babukwabilila buumi bwangu. Bakwesu abacizyi lyoonse balandikulwaizya alimwi akundiyanda. Nokuba kuti mbasyoonto bazyi kuti ndijisi penzi lyakutyompwa, mbungano ilandibikkila maano lyoonse. Banabukwetene bamwi bali mbuli kuti mbazyali bangu bakumuuya. Balandilanganya kabotu, alimwi inga tulilimwi buzuba boonse.” Mubwini, bantu tabakonzyi kweelana mbobapa lugwasyo. Pele lugwasyo lwesu luzwa ansi aamoyo lulakonzya kubakulwaizya kapati aabo ibajisi penzi lyamumizeezo. *\nMBOTUKONZYA KUBAYAKA BAMWI CALUYANDO\n13. Ncinzi ciyandika kapati ikuti katuyanda kubayumya-yumya bamwi?\n13 Amube muswiilizi mubotu. (Jak. 1:19) Kuswiilila calweetelelo ncitondezyo caluyando. Mulakonzya kubuzya mibuzyo cabupampu alimwi cabubombe kamujisi makanze aakumvwisya mbwalimvwide muntu ooyo uupengede. Kwiinda mukucita boobo, muyoocikonzya kutondezya lweetelelo alimwi akumuyumya mubelesinyoko. Mbomulibonya kubusyu kweelede kutondezya kuti mulibikkilide maano. Ikuti Munakristo umwi kayanda kumupandulwida zintu kabotu-kabotu, amukkazike moyo alimwi mutamunjili mukanwa pe. Kwiinda mukuswiilila cakukkazika moyo, ciyoomugwasya kumvwisya mbwalimvwa. Eeci ciyoopa kuti mukwesu naa mucizyi uupengede amusyome alimwi awalo uyooba aluyandisyo lwakuziswiilila nzyomumwaambila nomusola kumugwasya. Ikuti bamwi babona kuti mulababikkila maano, muyoobayumya kapati.\n14. Nkaambo nzi ncotuteelede kubelesya majwi mabi?\n14 Mutani kubelesyi majwi mabi. Muntu uutyompedwe inga waindila buya kutyompwa kuti wabona mbuli kuti tumufwubaazya buya. Aboobo inga catukatazya kumugwasya. “Majwi aambwa cakutayeeya alayasa mbuli panga, pele mulaka wabasongo ulaponya.” (Tus. 12:18) Nokuba kuti tatukonzyi ‘kumuyasa’ acaali muntu uutyompedwe kwiinda mukubelesya majwi mabi, pele tulakonzya kumutyompya kapati ciindi notwaamba cakutayeeya. Kutegwa tubakulwaizye bamwi caluyando tweelede kutondezya lweetelelo, tweelede kusolekesya kusikila mpotugolela kulibikka muciimo cabo.—Mt. 7:12.\n15. Ncibelesyo nzi ciyandika kapati ncotukonzya kubelesya kuyumya-yumya bamwi caluyando?\n15 Amubaumbulizye bamwi kwiinda mukubelesya Jwi lya Leza. (Amubale Baroma 15:4, 5.) Magwalo aasalala ncibelesyo cibotu kapati kuumbulizya bamwi. Bbaibbele lyakazwa kuli “Leza uutupa kuliyumya aluumbulizyo.” Kunze aamagwalo aawumbulizya, tulijisi amabbuku aambi aabelesyegwa kwiiya Bbaibbele. Tulakonzya kubelesya Watch Tower Publications Index alimwi a Bbuku Ligwasya Kuvwuntauzya lya Bakamboni ba Jehova. Mabbuku aaya alakonzya kutugwasya kujana Magwalo aayaka kutegwa tucikonzye kuliyumya mumapenzi aali woonse. Alimwi mabbuku aaya alakonzya kutugwasya kuba bantu bazwidilila mukugwasya bamwi.\n16. Mbube nzi mbotuyandika ciindi notukulwaizya Munakristo uutyompedwe?\n16 Amube amoyo mubombe. Oobu mbube bubotu bwaluyando lwakulyaaba ndotutondezya ciindi notuumbulizya alimwi akuyumya-yumya bamwi. Jehova lwakwe kumugama ngu “Taata siluse a Leza siluumbulizyo loonse,” alimwi ujisi ‘moyo waluzyalo’ kubabelesi bakwe. (Amubale 2 Bakorinto 1:3-6; Lk. 1:78; Rom. 15:13) Paulo ncikozyanyo cibotu mumakani aaya, wakalemba kuti: “Twakaba batete myoyo akati kanu, mbubonya mbuli mutumbu uunyonsya mbwabalanganya kabotu bana bakwe. Aboobo, mbwaanga nywebo twakali kumuyanda kapati, twakali kuyandisya kumwaabila ikutali buyo makani mabotu aa Leza, pele abuumi bwesu, nkaambo mwakaba bayandwa besu.” (1Tes. 2:7, 8) Ciindi notutondezya moyo waluzyalo mbuli Leza, tulakonzya kuba bwiinguzi bwamipailo yamuntu uutyompedwe.\n17. Nkubabona munzila iili buti bakwesu ikuyootugwasya kubayaka caluyando?\n17 Mutani kuboni bamwi kuti balilondokede. Amubabone munzila yeelede bakwesu abacizyi. Kuti kamulangila kuti bakwesu lyoonse banoocita zintu mbuli kuti balilondokede, muyootyompwa. (Muk. 7:21, 22) Kamuyeeya kuti Jehova talangili zinji kubabelesi bakwe. Ikuti twaiya cikozyanyo cakwe, tunoolibambilide kukubona munzila yeelede kutalondoka kwabamwi. (Ef. 4:2, 32) Muciindi cakubatondezya kuti tabaciti kabotu, amubalumbaizye kuzintu nzyobacita. Kucita boobo kuyoobakulwaizya. Kulumbaizya kuzwa ansi aamoyo kulakonzya kubayaka bamwi caluyando alimwi akubagwasya kujana ‘kaambo kabapa kukondwa’ mumulimo wabo uusetekene. Kucita boobo inga kwagwasya muciindi cakulimvwa kucimwa akaambo kakulyeezyanya abamwi.—Gal. 6:4.\n18. Ncinzi citukulwaizya kuyaka bamwi caluyando?\n18 Mbelele ya Jehova iili yoonse ilayandika kapati kulinguwe alimwi akuli Jesu, iwakapa cituuzyo cacinunuzyo. (Gal. 2:20) Tulabayanda kapati bakwesu alimwi abacizyi bakumuuya. Alimwi tuyanda kubalanganya munzila yaluyando alimwi alweetelelo. Kutegwa tube bantu bakulwaizya, “atusungwaalile kucita zintu ziletela luumuno azintu iziyaka umwi aumwi.” (Rom. 14:19) Toonse tulangila kuciindi, nkokuti Paradaiso iiboola, mwalo munoonyina twaambo tunootutyompya! Kunoonyina kuciswa, nkondo, lufwu, kupenzyegwa, kulwana mumaanda, alimwi akutyompwa. Yaakwiinda Myaka Iili Cuulu, bantu banoolondokede. Aabo ibayoozwidilila musunko wamamanino bayooba bana ba Jehova Leza baanyika alimwi bayooba “alwaanguluko lwabulemu bwabana ba Leza.” (Rom. 8:21) Aboobo, atuzumanane kutondezya luyando iluyaka alimwi akugwasyanya umwi amweenzinyina kutegwa tukanjile munyika mpya ya Leza.\n^ munc. 6 Amubone cibalo 24 cabbuku lyakuti Amubaa Acilongwe a Jehova.\n^ munc. 12 Kutegwa mujane twaambo tugwasya kujatikizya mbomukonzya kulwana mizeezo yakuyanda kulijaya alimwi ambomulimvwa kujatikizya makani aaya, amubone zibalo izili mu Sinsimuka! izyakuti: “Nkaambo Nzi Ncotweelede Kuzumanana Kupona? Twaambo Totatwe Itutupa Kuzumanana Kupona” (April 2014); “Ciindi Nomulimvwa Kuti Buumi Bunyina Mpindu” (January 2012); alimwi acakuti, “Life Is Worth Living” (October 22, 2001).


Ino Mabungano Abakamboni Bakwe Yehova Alacitwa Buyani?\nBeneklistu bakutaanguna bakalinga kwiimba nyimbo, kupaila, alimwi akubelenga Malembo akubandikishanya mumabungano abo. Tabakalinga kubikaamo shamilawo ya bantu nabi paniini sobwe. (1 Bene Kolinto 14:26) Aswebo mbotucita kumabungano esu.\nNshetwiiya shilaswa muBaibo alimwi shilatucafwa. Pasondo, libungano lyomwi alyomwi balabungana kukutika kulikani lya Baibo lya mamineti ali 30. Likani ili lilaamba pa Malembo atucafwa mubuumi bwesu munshiku shino. Soonse tulayuminishikwa kukonkela mwaambi ndyatobelenga Baibo. Pesule lya likani, kulaba Ciiyo ca “Ngazi Yamulindizi,” cicitwa muliwoola lyomwi alimwi uli woonse wesa mukubungana inga wakumbulawo. Ciiyo ici cilatucafwa kukonkela Baibo nshoiisha mubukaalo bwesu. Tuleeya makani omwi pacishi coonse mumabungano aiinda ku 110,000.\nTulacafwikwa kuba bantu bacishi kwiisha. Tulicite kubungana akumwi kweshi kubaako mukati kansondo kwiitwa ayi Buumi bwa Bwineklistu Alimwi Anciito Yesu, kusebensesha makani aswa muKabuku Kamabungano aBuumi bwa Bwineklistu Alimwi Anciito Yesu ka mweenshi amweenshi. Lubasu lwakutaanguna, Buboni Bucanika Mumaswi akwe Lesa, lulatucafwa kushiba kabotu makani atoocanika mumbasu shakubelenga Baibo shansondo iyo. Kuboolawo, ndubasu lwa Amwiiye Nsheenga Mwacita Muncito Yakushimikila. Lubasu ulu lulaba ashitondesho sha mbweenga twaiisha bamwi Baibo. Shikululika ulaamba nshabona ayi tulyeelete kusebenselawo kwaamba ayi tuye panembo mukubelenga alimwi akwiisha kabotu. (1 Timoti 4:13) Kumamanino, tulaba a lubasu lwa Buumi bwa Bwineklistu, lutucafwa kwiiya mbweenga twasebensesha njiisho shamu Baibo mubuumi bwesu bwa bushiku abushiku. Ici cilabikaawo alubasu lwa kwiipusha miipusho alimwi ashikumbulo lutucafwa kwinyumfwisha kabotu Baibo.\nNa mukese kumabungano esu, mulaakwiiya shintu shibotu kuswa muBaibo sheshi shikamusangalashe.—Isaya 54:13.\nIno mulaakwiiya nshi kumabungano a Bakamboni Bakwe Yehova?\nNkubungana kuli nkweenga mwasuna kucanikaako pamabungano ngotwaambawo?\nAmwiinduluke mumakani ngweshi tukeeye kumabungano atokonkaawo. Amubone nsheeshi mukeeye kuswa muBaibo sheenga shamucafwa mubuumi bwanu.\nIno Mabungano a Bakamboni Bakwe Yehova Alacitwa Buyani?


Nkaambo Nzi Nconditeelede Kwiiya Bukkale Bwabasimbi Batondezyegwa aa TV? | Bakubusi Balabuzya\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch English Estonian Ewe Finnish French Ga Georgian German Greek Hausa Hebrew Hiligaynon Hungarian Icelandic Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Myanmar Norwegian Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Ukrainian Vietnamese Xhosa Yoruba\nIno bantu batondezyegwa aa TV bajisi bukkale buli buti?\nAmubone mabala aali ansi aawa, mpoonya mwiingule mibuzyo iitobela.\nBajisi maano aabwana\nMabala aali aatondezya mbobabede bakubusi basimbi mbomubona mumavidiyo, aa TV, naa mumamagazini?\nMabala aali aatondezya mboyanda kuzyibwa?\nKulangilwa kuti bwiinguzi mboopa kumubuzyo wakusaanguna wabujana mucibeela 1, mpoonya bwiinguzi kumubuzyo wabili wabujana mucibeela Ikuti kacili boobo, nkokuti uyanda kuti umwiinde mukubusi uulya uutondezyegwa mu TV, alimwi toli olikke pe! Kobona ncocili boobu.\n“Mumavidiyo, mukubusi utondezyegwa kuti muzangi, uutalangi zintu munzila iili kabotu. Citondezya mbuli kuti toonse tuli basimbi batasyomeki, babikkila buyo maano mbobatubona bantu akupa kuti makani masyoonto-syoonto abe mbuli kuti makani mapati.”—Erin .\n“Basimbi bakubusi ibatondezyegwa mumavidiyo aa TV lyoonse bayanda kuti bantu kabababona alimwi babikkila kapati maano mbobaboneka, mbobasama, mpuwo, alimwi abasankwa.”—Natalie.\n“Kanji-kanji musimbi weebelwa aa TV ulanywa bukoko, uloona abasankwa, alimwi tabamvwidi bazyali bakwe. Ikuti musimbi kataciti zintu eezyi, inga ubonwa mbuli kuti ulipa kaleza-leza naa ulaayoowa makani aakoonana.”—Maria.\nAmulibuzye kuti: ‘Sena mbondisama, mbondicita zintu, alimwi ambondaambaula citondezya bwini mbondibede, naa citondezya kuti ndiiya muntu uulya uutondezyegwa aa TV?’\nBanji ibayeeya kuti batondezya bube bwabo beni mubwini inga batobela nzyobabona aa TV. Mukaintu umwi wazina lya Karen wakaamba boobu: “Oobu mbwabede musyoonto wangu musimbi. Ucita mbuli kuti kunyina ncabikkila maano pele buyo zisani abasankwa. Ndilizyi kuti kuli ncacitila boobo pele ooku nkulipanga buyo nkaambo uyanda buyo kuti abe mbuli basimbinyina bamwi. Alimwi ujisi buyo myaka iili 12!”\nBbaibbele lyaamba kuti: “Amuleke kutobela ziyanza zyabweende bwazintu obuno.”—Baroma 12:2.\nBukkale butondezyegwa aa TV tabutondezyi bwini basimbi boonse mbobayanda kuba. Alexis uujisi myaka iili 15 wakaamba kuti: “Basimbi batondezyegwa aa TV balaliyanda, tabasitikide, alimwi bacita zintu cabwana, pele ndiyeeya kuti tobanji tulijisi maano aakucita zintu kabotu. Tujisi zimbi zyakucita mubuumi bwesu kunze lyakuyeeya basankwa.”\nBbaibbele lyaamba kuti: “Bantu basimide . . . balaamaano aayiisyidwe kwaandaanya ciluzi acitaluzi.”—Bahebrayo 5:14.\nIkwiiya bukkale bwabantu batondezyegwa aa TV kusumpula basimakwebo—kutali basimbi bakubusi. Akaambo kakubona kuti balakonzya kujana mpindu, basimakwebo bapanga zintu—mbuli mabbuku, zisani, makkompyuta, alimwi azintu zyakulikondelezya—nzyobayandisya bana batanasika abukubusi. Bbuku litegwa 12 Going on 29 lyakaamba boobu: “Basimakwebo baamba kuti bana batanakkwanya myaka iili 13 ibatajisi zisani zipya, zyakulisakatizya alimwi atuncini tubeleka mbuli kkompyuta, tabajisi mpuwo. Lyoonse bana batanakkwanya myaka iili 13 babona nzyobaambilizya basimakwebo izikwelelezya, kabatanazyiba ikaambo zintu eezyo ncozikwelelezya.”\nBbaibbele lyaamba kuti: “Zintu zyoonse zili munyika—zisusi zyanyama alimwi azisusi zyameso amambonwa akaambo kazintu nzyajisi muntu—tazizwi kuli Taata pe, pele zizwa munyika.”—1 Johane 2:16.\nNcomweelede kuyeeya: “Kuti mwayeeya kujatikizya mazina aalembedwe aazintu zidumide kapati, ino mbaani bajana mpindu kapati? Mubwini mbaani bajana mpindu ikuti mwaula fooni iidumide kutegwa mubonwe kuti ndinywe buyo nomwiijisi akati kabeenzinyoko? Ino ncinzi ncobabikkila kapati maano basimakwebo—bubotu mbomujana naa mpindu njobajana?\nAmwiiye kukaka bukkale butondezyegwa aa TV. Nomuyaabukomena, mulaba amaano akubona zintu kabotu. Amubelesye maano kutegwa muzyibe zintu izitondezyegwa aa TV mbozikonzya kumujatikizya. Musimbi wazina lya Alana uujisi myaka iili 14 wakaamba kuti: “Musimbi mukubusi inga utondezyegwa kuba azyakulisakatizya zinji muciindi cakusama kabotu, alimwi bakubusi banji tabazyi kuti muciindi cakuboneka kabotu—zibapa kutaboneka kabotu.”\nAmube ambaakani zyakuba muntu ngomuyanda kuti mube. Mucikozyanyo, amuyeeye kujatikizya bukkale bubotu mbomwabona kumatalikilo aacibalo eeci—bukkale mbomulombozya kuba ambubo. Mulakonzya kutalika kusolekesya kuba abukkale oobo lino, naa kuyaambele mukubutondezya. Bbaibbele lyaamba kuti: ‘Amulisamike buntu bupya, oobo bubukulusyigwa lyoonse kwiinda muluzyibo lwini-lwini kutegwa bukozyanye acinkozya cayooyo wakabulenga’—ikutali kweelana abukkale mbobakulwaizya basikwaambilizya makwebo.—Bakolose 3:10.\nAmujane bantu bajisi cikozyanyo cibotu. Bantu aaba mulakonzya kubajana mumukwasyi wanu, mbuli banyoko naa mwanookwabo banyoko mukaintu. Bamwi balakonzya kuba bamakaintu basimide alimwi abalongwe. Bakamboni ba Jehova balikkomene kuba abamakaintu Banakristo banji mumbungano ibajisi bukkale bubotu.—Tito 2:3-5.\nMuzeezo: Amubelesye bbuku lya Amwiiye Lusyomo Lwabo kutegwa mwiiye kuzwa kuzikozyanyo zyamu Bbaibbele zyabamakaintu bakajisi bukkale bubotu mbuli Rute, Hana, Abigayeli, Esita, Mariya alimwi a Marta. Bbuku lya Amwiiye Lusyomo Lwabo lilamwaigwa a Bakamboni ba Jehova alimwi nkolili a www.jw.org/toi.\n“Mukaintu wini-wini ulizyi kabotu mbwabede alimwi ulakkomana mbwaboneka. Ulalilemeka. Munzila imwi, mukaintu wini-wini ulizyi mbwayandika.”—Hadassa.\n“Mukubusi musimbi uusimide ulalilemeka kabotu. Nokuba kuti uli akati kabantu tayandi kuti bantu babikkile nguwe maano. Alimwi ikuti wabikkilwa maano, talisumpuli pe.”—Marissa.\nKu United States, bbala lyakuti “mukubusi” lyakatalika kuduma muma 1940 ciindi basimakwebo nobakatalika kwaandaanya bantu kweelana ambobakali kuula zintu. Bbuku litegwa The Rise and Fall of the American Teenager lyaamba kuti bakubusi “kanji-kanji bakali kujanika mubusena bomwe—kucikolo—kucitila antoomwe zintu, alimwi bakali bana alimwi bakali kukonzya kucita zintu zipya. Mubufwaafwi cakali cuubauba kubasambala zintu.”\nBbala lyamu Chingisi lyakuti “tween” lyalo ilyaamba basimbi abasankwa bajisi myaka iili 10-13, caino-ino lyakaduma kapati mumakwebo. Bbuku litegwa Talk to Me First lyaamba kuti: “Tiikwakali cintu icitegwa ‘tween identity’ kusikila limwi basimakwebo nobakalipangila zina eeli. Ciindi muntu umwi naayeeya buyo kujatikizya cintu cibotu akucipa zina, mbuli lyakuti ‘tween’ . . . , nkokuti eelyo ndelyakali kuba zina lipya mumakwebo.”


Matalikilo 32 IBBAIB63 - Alakwe Jakobo wakacili kuya - Bible Search\nMatalikilo 31 Matalikilo 33\n1-Alakwe Jakobo wakacili kuya butola lweendo lwakwe, nkabela baangelo ba-Leza bakaswanana awe. 2-Ababone buyo, Jakobo wakati, Njeeyi impi ya-Leza. Aboobo kuntu oko wakakuulika izina lya-Mahanaimu.\nJakobo mbwaakalibamba kuswanaana a-Esau\n3-Lino Jakobo wakatuma batumwa kuti bamuzulwide kuyooswanaana a-Esau mukulana wakwe munyika ya-Seiri, cisi ca-Edomu. 4-Nkabela wakabalailila kuti, Mbuboobu mbumweelede kwaambila Esau simalelaangu. Mbuboobu mbwaamba mulanda wako Jakobo. Ndakakala-kala kuliLabani. Nkondakabede akusikila sunu. 5-Ndijisi iŋombe, imbongolo, imbelele, balanda abalanda basimbi. Lino ndatuma kukulwiida mupati wangu kuti nkafwidwe luzyalo kulinguwe.\n6-Elyo batumwa bakaboola kuli-Jakobo, bati, Twakasika kumukulana wako Esau. Lino uleza kuzookuswanaana, uli abantu bali myanda yone. 7-Mpawo Jakobo wakayoowa loko akupenga. Nkabela bantu mbaakali abo, ambelele aŋombe ankamele zyoonse, wakababamba mumakoka obile, 8wati, Na Esau wasika kukoka lyomwe akulilwisya ikoka lisyeede liyoofutuka.\n9-Lino Jakobo wakati, O Leza wa-Abrahamu taata, Leza wa-Izaka taata, Jehova iwakandaambila kuti, Bweeda kunyika yako akumukowa wako nkabela njookubamba kabotu, 10--mebo nsielede abuniini milimo yako yaluzyalo ayalusyomo njowandicitila ndemulanda wako. Nkaambo ndazubuka oyu Jordano amufunko wangu buyo, lino sunu ndaba makoka obile. 11-Wence kondivuna kuzwa kumaanza aamukulana wangu, kuzwa kumaanza aa-Esau, nkaambo ndamuyoowa. Ndayoowa kuti ambweni uleza kutuuma abana abamanyina babo boonse. 12--Pele webo wakaamba kuti, Ncobeni njookubamba kabotu akuvuzya lunyungu lwako lube mbuli musenga wakunkomwe yalwizi uutabaliki nkaambo kakuvula kwawo.\n13-Elyo wakoona mpoonya awo masiku ayo, nkabela wakabweza zimwi zyambono nzyaakali azyo zibe cipo cakupa Esau munyina. 14Wakabweza impongo zili myanda yobile abagutu bali makumi obile, imbelele zili myanda yobile abasijembwe bali makumi obile, 15inkamele zinyonsya zili makumi otatwe abana bazyo, impwizi zili makumi one abacende bali ikumi, imbongolo impwizi zili makumi obile ambongolo incende zili ikumi, 16elyo ezi zyoonse wakazibika mumaanza aabalanda bakwe, itanga limwi alimwi alilike, nkabela wakaambila balanda bakwe kuti, Amuzulule kunembo lyangu, alimwi amutalamukane itanga limwi atanganyina. 17Nkabela wakalailila sitanga mutaanzi kuti, Akuswana Esau mukulana wangu, akubuzya kuti, Uli wani? Uya kuli? Azeezi nzojisi nzizyani? 18Uleelede kwaamba kuti, Nzyamulanda wako Jakobo. Ncipo catumwa kuli-Esau simalelaangu. Alakwe mwali musule. 19Awabili awatatu abasimatanga bakali musule, boonse buyo wakabalailila kuti, Mbuboobu mbumweelede kwaambila Esau, mwamujana. 20-Alimwi kamwaamba kuti, Alakwe Jakobo mulanda wako mwali musule. Nkaambo wakali kuyeeya kuti, Nkamutontozye acipo eci ncendatuma. Musule aceeci tuyoobonana kubusyu. Ambweni ulanditambula. 21Aboobo cipo cakatumwa kunembo, pele walo mwini wakoona masiku ayo mpoonya awo amalabba,\nJakobo mbwaakasinana a-Leza\n22-Lino masiku ayo ngaonya wakanyampuka, wabweza banakazi bakwe bobile abalanda bakwe basimbi bobile abana bakwe bali ikumi aumwi, wazubuka kucito ca-Jaboki. 23Wakabatola, wabazubusya kalonga, azyalo zintu zyoonse nzyaakali azyo. 24-Elyo Jakobo wakasyaala alike, nkabela kwakeza muntu kuzoosinana awe masiku oonse mane kubucedo. 25-Nkabela naakabona kuti tamuzundi, wakaampa intelebelo yacibelo cakwe, aboobo intelebelo yacibelo ca-Jakobo yakakwiduka mukusinana kwabo. 26-Elyo wakati, Undileke njiinke, nkaambo bwaamba kuca. Pele wakavuwa kuti, Nsikookuleka pe, cita utaangune kundilongezya. 27Wakamubuzya kuti, Nduweni izina lyako? Wakati, Ndime Jakobo. 28-Wakati, Izina lyako talikooyooambwa limbi kuti nduwe Jakobo, pe, izina lyako liyooba Israyeli, nkaambo wazundana a-Leza abantu, alimwi wazunda. 29-Mpawo Jakobo wakamubuzya kuti, Wence undilwiide izina lyako. Wakati, Ino nkaambonzi wabuzya izina lyangu? Elyo wakamulongezya mpoonya awo. 30-Elyo Jakobo wakaulika oko kuntu izina lya-Penueli, nkaambo wakati, Ndabona Leza busyu kubusyu, nekubaboobo buumi bwangu mpobucili. 31Lino izuba lyakapasula naakazubuka ku-Penueli, nkabela wakali kuya busunkuta nkaambo kacibelo cakwe. 32Nciceeco bana ba-Israyeli ncibatalidi mulambi wakasolo uubambene antelebelo yacibelo mane kusikila sunu, nkaambo kakuti wakaampa intelebelo yacibelo ca-Jakobo kumulambi wakasolo.


Kulonga 39 IBBAIB63 - Lino bakabelesya masani - Bible Search\nKulonga 38 Kulonga 40\nZyakusama zyabupaizi mbuzyakacitwa\n1-Lino bakabelesya masani aanyanzabili amasani aakamwemvwe amasani aasalala pyu kukutunga zyakusama zyamanyengwe-manye ngwe zyakupaizya mucikombelo. Bakacitila Aroni zyakusama zisalalisya, mbubonya mbuli Jehova mbwaakalailila Musa.\n2-Wakapanga efodi angolida amasani aanyanzabili amasani aakamwemvwe amasani aasalala pyu amasani aatuba aalukidwe kabotu. 3Bakabambasika ingolida, baiandaula, bacita tukole twatuwayile twakutunga mumasani aanyanzabili amasani aakamwemvwe amasani aasalala pyu amasani aatuba aalukidwe kabotu kukucita mampyali. 4Alimwi bakacita intambo zyamakuko kumpela zyaco zyobile zyakuciswanizya. 5-Alwalo lutambo lwaco lweebeka lwakucaanzya lwakapangwa mbubonya, angolida amasani aanyanzabili amasani aakamwemvwe amasani aasalala pyu amasani aatuba aalukidwe kabotu, mbubonya mbuli Jehova mbwaakalailila Musa. 6-Alimwi wakabweza mabwe aaonukusi, waazyungulusya tuwayile twangolida, walemba alingawo mbubonya mbukulembwa anwenwe, walemba mazina aabana ba-Israyeli. 7-Aya mabwe wakaabika antambo zyamakuko, abe mabwe aaciibalusyo aabana ba-Israyeli, mbubonya mbuli Jehova mbwaakalailila Musa.\n8-Alimwi wakacita cibaki cakaango; cakacitwa cabucenjezu mbubonya mbuli efodi; cakacitwa angolida amasani aanyanzabili amasani aakamwemvwe amasani aasalala pyu amasani aatuba aalukidwe kabotu. 9Cakacitwa azyooko zyone zyeelene, alimwi kacipimpidwe; bulamfu bwaco bwakali cisela cakakokola, abwaamba bwaco bwakali cisela cakakokola, necakapimpwa. 10-Nkabela mukati kaco bakabika milongo yone yamabwe. Mumulongo mutaanzi kamuli ibbwe lisalala pyu abbwe lyatopazi abbwe lyasmaragido. 11-Mumulongo wabili kamuli ibbwe lyanofeki abbwe lya-Safiro abbwe lyajaspi. 12Mumulongo watatu kamuli ibbwe lyaliguri abbwe lyaagate abbwe lyaamutusto. 13-Mumulongo wane kamuli ibbwe lyaberulo abbwe lyaonukusi abbwe lyakrusalito. Oonse akabikwa mutuwayile twangolida. 14Mabwe akali ikumi aabili, akali amazina mbubonya mbuli mazina aabana ba-Israyeli. Akalembwa mbubonya mbuli inwenwe mbwiilembwa; limwi alimwi kalili azina lyamusyobo walyo akati kamisyobo iili kumi aibili. 15Alimwi cisani cakaango bakacicitila inketani zyangolida iisalala zyoosedwe mbuli tukole. 16Nkabela bakacita mawayile obile aangolida ancoko zyobile zyangolida; bakabika incoko zyobile kuzyooko zyobile zyacisani cakaango. 17Lino bakaseka intambo zyobile zyangolida muncoko zyobile zyakuzyooko zyacisani cakaango. 18Nkabela impela zyobile zyantambo bakazyaanzya mawayile obile, aboobo bakaciswanizya amaanza aacisani cakaango kunembo. 19Elyo bakafula incoko zyobile zyangolida, bazibika mumpimpito zyobile zyacisani cakaango kulubazu lwaco lubambene aefodi mukati. 20Alimwi bakafula incoko zyobile zyangolida, bazibika antambo zyamakuko zyaefodi, kumeso, ansi, nkociswaninana alukumba lwaefodi luosedwe camaanu, 21Elyo cisani cakaango bakacaanzya incoko zyaco kuncoko zyaefodi alukole lwakamwemvwe, kuti cibe atala lyalukumba lwaefodi, cisani cakaango citaangununwi kuli efodi, mbubonya mbuli Jehova mbwaakalailila Musa.\n22-Acalo cikobela ca-efodi wakacicitya masani aaosedwe aakamwemvwe coonse. 23Cikobela kacijisi cipulo camutwe akati mbuli cipulo cankausu, Cakagomenwa koonse koonse kuti citazambuluki. 24Akwalo kunsi lyacikobela bakatungilila micelo yamapomegranite amasani aanyanzabili amasani aakamwemvwe amasani aasalala pyu amasani aatuba aalukidwe kabotu. 25-Alimwi bakapanga milangu yangolida iisalala, babika milangu koonse koonse akati kamapomegranite kumoombe wacikobela: 26mulangu apomegranite, mulangu apomegranite, koonse koonse kumoombe wacikobela cabupaizi, mbubonya mbuli Jehova mbwaakalailila Musa.\n27-Alimwi bakatunga zibaki zyamasani aatuba aalukidwe kabotu, zibe zya-Aroni azyabana bakwe, 28-acitambala camasani aatuba, ansulumani zyamasani aatuba, atubbudula twamasani aatuba aalukidwe kabotu, 29alukumba lunyekawidwe lwamasani aatuba aalukidwe kabotu amasani aanyanzabili amasani aakamwemvwe amasani aasalala pyu, mbubonya mbuli Jehova mbwaakalailila Musa.\n30-Alimwi bakacita imbede yamunsini uusalala. Bakaicitya ingolida iisalala akulemba alinjiyo, mbubonya mbokulembwa anwenwe, majwi aakuti, Kusalalisya kuli-Jehova. 31Bakalanga alukole lwakamwemvwe lwakwiianzya kucitambala kujulu, mbubonya mbuli Jehova mbwaakalailila Musa.\nMilimo yacikombelo mbuyakamana\n32-Aboobo milimo yoonse yacikombelo catente lyambunganino yakamana. Bana ba-Israyeli bakacita zintu zyoonse mbubonya mbuli Jehova mbwaakalailila Musa. 33-Elyo bakaletela Musa cikombelo, itente azibelesyo zyalyo zyoonse, zijatilizyo zyaco, minsende yaco, minkulu yaco, misumpululu yaco, azikazikilo zyaco; 34zyakuvumbya itente zyazikanda zyabagutu zisalazidwe, azipaya, acisitilizyo cakuvumbilizya; 35ibbokesi lyacizuminano amiziyo yalyo, acuuno caluzyalo; 36intafule azibelesyo zyayo zyoonse, azinkwa zyamabonwabonwa; 37-cikazikilo camalampi cangolida iisalala, amalampi aakubika mpawo, azibelesyo zyaco zyoonse; amafuta aakumunisya; 38cipaililo cangolida, amafuta aakunanika, atununkilizyo tubotu, acisitilizyo cakumulyango watente; 39-cipaililo camukuba akansabwe kaco kamukuba, miziyo yaco azibelesyo zyaco zyoonse; cisambilo atako lyaco; 40-zisitilizyo zyalubuwa, misumpululu yalo azikazikilo zyalo, acisitilizyo cakumulyango walubuwa, antambo zyawo, anembe zyawo, azibelesyo zyoonse zyacikombelo catente lyambunganino, 41zikobela zyamanyengwe zyakucitya milimo yabupaizi mubu sena busalalisya, zyakusama zya-Aroni mupaizi, azyakusama zyabana bakwe zyakucitya milimo yabupaizi. 42-Mbubonya mbuli Jehova mbwaakalailila Musa, bana ba-Israyeli bakacita milimo yoonse buyo. 43-Nkabela Musa naakabona milimo yoonse njibakacita, wakajana kuti bacita zintu zyoonse mbubonya mbuli Jehova mbwaakalailila. Elyo Musa wakabalongezya.


Matayo 18 | Bbaibbele Lili a Intaneti | Bbaibbele lya Busanduluzi Bwanyika Mpya\n18 Aciindi eeco basikwiiya bakaboola afwaafwi a Jesu akumubuzya kuti: “Ino nguni mupati kwiinda boonse mu Bwami bwakujulu?” 2 Mpoonya wakaita mwana musyoonto akumwiimika akati kabo 3 akuti: “Ncobeni ndimwaambila kuti: Ccita kuti mwasanduka akuba mbuli bana basyoonto, tamukanjili pe mu Bwami bwakujulu. 4 Aboobo kufwumbwa uulicesya mbuli mwana musyoonto ooyu, ngomupati kwiinda boonse mu Bwami bwakujulu, 5 alimwi kufwumbwa uutambula mwana musyoonto mbuli yooyu muzyina lyangu, wanditambula andime. 6 Pele kufwumbwa uutyompya umwi wabasyoonto aaba basyoma mulindime, ncibotu kuti aangililwe ziyo munsingo mbuli leelyo lizingulusyigwa ambongolo akumunyikizya mulwizi lupati. 7 “Maawe kunyika akaambo kazilebyo! Inzya, zilebyo zileelede kuti ziboole, pele maawe kumuntu ooyo uubelesyegwa kuba cilebyo! 8 Lino ikuti janza naa kuulu kwako kulakulebya, kukosole akukusowa; nkaambo ncibotu kuti ukanjile mubuumi kokosokede naa kolemene kwiinda kuti ukasowelwe mumulilo uutamani kojisi maanza naa maulu obilo. 9 Alimwi ikuti liso lyako kalikulebya, kolinonkola akulisowa; ncibotu kuti ukafwutuke koli sicimbolyo kwiinda kuti ukasowelwe mu Gehena muyaka mulilo kojisi meso obilo. 10 Amubone kuti tamusampauli umwi wabasyoonto aaba, nkaambo ndimwaambila kuti bangelo babo kujulu lyoonse balabubona busyu bwa Taata uuli kujulu. 11 * —— 12 “Ino muyeeya buti? Ikuti muntu umwi kajisi mbelele zili mwaanda eelyo yomwe yasweeka, sena takoozisiya mumalundu eezyo zili makumi aali fwuka afwuka akuunka kuyooyandaula yeeyo yasweeka? 13 Ncobeni ndimwaambila kuti, ikuti waijana ulakondwa kapati akaambo kanjiyo kwiinda zyeezyo zili makumi aali fwuka afwuka zyatasweekede. 14 Mbubonya oobo, Taata uuli kujulu tayandi kuti umwi wabasyoonto aaba alobe. 15 “Alimwi ikuti munyoko wakubisizya, koya ukamwaambile mpaalubizya kamuli nyobilo. Ikuti wakuswiilila, nkokuti wamupilusya munyoko. 16 Pele kuti takuswiilili, utolelezye muntu omwe naa bobilo kutegwa makani oonse akasinizyigwe kumilomo yabakamboni bobilo naa botatwe. 17 Ikuti naa tabaswiilili, ambila mbungano. Ikuti naa taiswiilili noiba mbungano, aabe kulinduwe mbubonya mbuli muntu wamasi alimwi ambuli simutelo. 18 “Ncobeni ndimwaambila kuti: Kufwumbwa zyintu nzyo-muyooanga anyika, zinooli zyakaangwa kale kujulu alimwi kufwumbwa zyintu nzyomuyooangununa anyika, zinooli zyakaangununwa kale kujulu. 19 Alimwi ncobeni ndimwaambila kuti: Ikuti bobilo akati kanu bazuminana anyika aano kulomba kufwumbwa ciyandika, Taata uuli kujulu uyoobacitila eeco. 20 Nkaambo ooko nkobabungene antoomwe bantu bobilo naa botatwe muzyina lyangu, nkondili andime akati kabo.” 21 Mpoonya Petulo wakaboola kulinguwe akwaamba kuti: “Mwami, ino mukwesu weelede kundibisyila ziindi zyongaye kandimulekelela? Sena nkusikila ziindi zili ciloba? 22 Jesu wakamwiingula kuti: “Nsikwaambili kuti ziindi zili ciloba pe, pele kusikila ziindi zili makumi aali ciloba aciloba. 23 “Nkakaambo kaako Bwami bwakujulu bwaba mbuli muntu imwami, iwakali kuyanda kuti bazike bakwe bapilusye zikwelete kulinguwe. 24 Naakatalika kubasesa, mwaalumi umwi wakaletwa iwakamukweletela matalenta aali 10,000.* 25 Pele akaambo kakuti tanaakajisi cakumujolela, simalelo wakwe wakalailila kuti walo, amukaintu wakwe, abana bakwe azyintu zyoonse nzyaakajisi zisambalwe akujola cikwelete. 26 Aboobo muzike wakafwugama akutalika kumukombelezya ulaamba, ‘Kondeengelela, ndiyookupilusizya zyoonse.’ 27 Aboobo mwami wamuzike ooyo wakeetela, mpoonya wakamuleka akumulekelela cikwelete. 28 Pele muzike ooyo wakaunka eelyo wakajana umwi wabazikenyina wakakweletede madinali aali mwaanda kulinguwe, aboobo naakamujata wakatalika kumusina akwaamba kuti, ‘Bbadela cikwelete coonse ncojisi kulindime.’ 29 Aboobo muzikenyina wakafwugama akutalika kumukombelezya ulaamba, ‘Kondeengelela, ndiyookupilusizya mali aako.’ 30 Pele walo wakakaka, amane wakaunka akupa kuti aangwe muntolongo kusikila akajole cikwelete ncaakakweleta. 31 Lino bazikenyina nobakabona cakacitika bakausa kapati, aboobo bakaunka akuyoomwaambila simalelo wabo zyintu zyoonse zyakacitika. 32 Mpoonya simalelo wakwe wakamwiita akumwaambila kuti: ‘Omuzike mubi, ndakakulekelela cikwelete coonse eeciya nookandikombelezya. 33 Sena ayebo tonooyelede kumufwida luse muzikenyoko mbubonya mbundakakufwida luse?’ 34 Aboobo simalelo wakwe, kakalede, wakamutola kuli basintolongo kusikila akajole cikwelete coonse. 35 Mbubonya buyo Taata uuli kujulu awalo mbwayoomucitila kuti umwi aumwi wanu katalekeleli munyina camoyo woonse.”\n^ Matalenta aansiliva aali 10,000 akaleelene amadinali aali 60,000,000.


2 Bakorinto 6 | Bbaibbele Lili a Intaneti | Bbaibbele lya Busanduluzi Bwanyika Mpya\nMatayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13\n2 Bakorinto 6:1-18\n6 Mbotubelekela antoomwe anguwe, aswebo tumukulwaizya kuti mutatambuli luzyalo lwa Leza cabuyo. 2 Nkaambo waamba kuti: “Muciindi ceelede ndakakuswiilila, alimwi mubuzuba bwalufwutuko ndakakugwasya.” Amubone! Ecino ncobeni nceciindi ceelede. Amubone! Obuno mbobuzuba bwalufwutuko. 3 Tatuciti cintu cili coonse cityompya bamwi, kutegwa mulimo wesu utajaninwi kampenda; 4 pele muli zyoonse tulatondezya kuti tuli babelesi ba Leza, kwiinda mukuliyumya muzyintu zinji, mbuli mapenzi, kubula ziyandika, buyumuyumu, 5 kuumwa, kuba muntolongo, lupyopyongano, kubeleka canguzu, kutoona masiku, aziindi notunyina cakulya. 6 Alimwi tulatondezya kuti tuli babelesi ba Leza kwiinda mubukkale busalala, mukuba aluzyibo, mukuliyumya cakukkazyika moyo, mukuba aluzyalo, mukuba amuuya uusalala, mukuba aluyando lutali lwakuupaupa ameso, 7 mukwaamba zyamasimpe, mukutondezya nguzu zya Leza; kwiinda mukunyamuna zilwanyo zyabululami kujanza lyalulyo alyalumwensyi. 8 Alimwi tulacita oobo notulemekwa anotusampaulwa, notwaambwa kuti tuli babi akuti tuli babotu; notubonwa kuti tuli basilweeno kakuli twaamba zyamasimpe, 9 aleelyo notubonwa kuti tatuzyibidwe pe, kakuli tulizyibidwe kabotu, notubonwa kuti tweelede kufwa, kakuli tucipona, notusubulwa pele katutafwide, 10 notubonwa mbuli bantu bauside kakuli tulikondedwe lyoonse, notubonwa mbuli bantu bapengede, kakuli tugwasya bantu banji kuba bavwubi, notubonwa mbuli bantu banyina ncobajisi, kakuli tulijisi zyintu zyoonse. 11 Twamwaambila cakutainda mumbali nobana Kolinto, alimwi myoyo yesu ilijalukide. 12 Swebo tatusinkili luyando ndotujisi kulindinywe pe, pele nywebo musinkila luyando lwanu kulindiswe. 13 Aboobo, ikutegwa tupane maanzaasokwe, ndimwaambila mbuli bana bangu kuti anywebo amujalule myoyo yanu kulindiswe. 14 Mutanjili mujoko lyomwe abantu batasyomi. Nkaambo ino bululami buswaangene buti abubi? Naa, ino mumuni uswaangene buti amudima? 15 Kunze lyaboobo, ino nkweendelana kuli buti kuliko akati ka Kilisito a Beliyali?* Naa, ino muntu uusyoma uswaangene buti amuntu uutasyomi? 16 Alimwi nkumvwana kuli buti nkolijisi tempele lya Leza amituni? Nkaambo tuli tempele lya Leza muumi; mbubonya Leza mbwaakaamba kuti: “Ndiyookkala akati kabo akweendeenda akati kabo, ndiyooba Le-za wabo abalo bayooba bantu bangu.” 17 “‘Aboobo amuzwe akati kabo, akulyaandaanya,’ mbwaamba Jehova, ‘alimwi amuleke kuguma cintu cisofweede’”; “‘eelyo ndiyoomutambula.’” 18 “‘Alimwi ndiyooba bauso, eelyo nywebo muyooba bana bangu basankwa abasimbi,’ mbwaamba Jehova Singuzuzyoonse.”\n^ Nkokuti, “Uunyina Mulimo,” ikwaamba mubi, Saatani\n2 Bakorinto 6


Cikozyanyo cakwaangululwa ku Mulawo (1-6)\nMulawo wapa kuti cibi cizyibwe (7-12)\nNkondo yakulwana cibi (13-25)\n7 Sena nkokuti bakwesu tamuzyi, (nkaambo ndaambila baabo ibazyi mulawo) kuti Mulawo ngosimalelo wamuntu kufwumbwa kuti muntu ooyo kacipona? 2 Mucikozyanyo, kweelana amulawo, imukaintu uukwetwe ulaangidwe kumulumaakwe nacipona; pele ikuti naa mulumaakwe wafwa, ulaangununwa kumulawo wamulumaakwe.+ 3 Aboobo, ikuti wakwatwa kumwaalumi uumbi mulumaakwe kacipona, inga waambwa kuti ngusimamambe.+ Pele ikuti mulumaakwe wafwa, ulaangunuka kumulawo wakwe, eelyo takategwi ngusimamambe ikuti wakwatwa kumwaalumi uumbi.+ 4 Aboobo nobakwesu, andinywe mwakafwa kujatikizya Mulawo kwiinda mumubili wa Kristo, kutegwa mube bamuntu uumbi,+ bayooyo wakabusyigwa kuzwa kubafwu,+ kutegwa tumuzyalile micelo Leza.+ 5 Nkaambo notwakacili kutobela zisusi zyanyama, zisusi eezyo izyakali kuyubunuka akaambo ka Mulawo zyakali kubeleka mumibili yesu* kutegwa tuzyale micelo yalufwu.+ 6 Pele lino twaangununwa ku Mulawo ooyo,+ nkaambo twafwa kuli ceeco cakatwaangide, kutegwa tube bazike munzila mpya kwiinda mumuuya,+ ikutali munzila yakaindi kwiinda mumulawo uulembedwe.+ 7 Ino lino tulaamba nzi? Sena Mulawo ncibi? Peepe! Mubwini ikuti nokwakanyina Mulawo nindatakacizyiba cibi.+ Mucikozyanyo, nindatakazyiba kuti kunyonokela nkubi ikuti Mulawo nowatakaamba kuti: “Utanyonokeli.”+ 8 Pele akaambo kamulawo, cibi cakajana nzila yakubusya kunyonokela kwamusyobo uuli woonse mulindime, nkaambo kayi eelyo nokwakanyina mulawo cibi cakalifwide.+ 9 Aciindi cimwi ndakali muumi eelyo nokwakanyina mulawo. Pele mulawo nowakasika, cibi cakabukuluka, pele mebo ndakafwa.+ 10 Alimwi mulawo iwakeelede kunditola kubuumi,+ ndakajana kuti unditola kulufwu. 11 Nkaambo akaambo kamulawo nguwenya ooyu, cibi cakajana nzila yakundoongelezya akundijaya. 12 Aboobo, Mulawo kuugama ulasalala, awalo mulawo ooyu ulasalala, uliluleme alimwi mubotu.+ 13 Aboobo, sena nkokuti cibotu cakapa kuti ndifwe? Peepe! Pele cibi ncicakacita boobo, kutegwa citondezyegwe kuti ncecindiletela lufwu kwiinda mucintu eeco cibotu,+ kutegwa cibi ciindile kubija akaambo kamulawo.+ 14 Nkaambo tulizyi kuti Mulawo ngwamuuya, pele mebo ndili wanyama, iwakasambalwa kuba muzike wacibi.+ 15 Lino tandizizyi pe nzyondicita. Nkaambo ncondiyanda, tandiciciti pe, pele ncondisulide ncondicita. 16 Pele ikuti nconditayandi ncondicita, ndazumina kuti Mulawo mubotu. 17 Pele tandicili ndime ndicicita pe, pele ncibi cikkede mulindime.+ 18 Nkaambo ndilizyi kuti mulindime, nkokuti mumubili wangu, munyina cibotu ciliko; nkaambo walo moyo ulayanda kucita cibotu, pele tandijisi nguzu zyakucicita.+ 19 Nkaambo cibotu ncondiyanda kucita tandiciciti pe, pele cibi nconditayandi kucita ncencico ncondicita. 20 Lino, ikuti eeco nconditayandi ncondicita, ooyo uucicita tandicili ndime pe, pele ncibi cikkede mulindime. 21 Lino, kulindime ndijana mulawo ooyu wakuti: Ciindi nendiyanda kucita cibotu, icibi cilaandime.+ 22 Mumoyo wangu ndilaukkomanina kapati mulawo wa Leza,+ 23 pele mumubili wangu* ndibona mulawo uumbi uulwana mulawo uuli mumizeezo yangu,+ alimwi uundipa kuba mwaange wamulawo wacibi+ ooyo uuli mumubili wangu.* 24 Maawe ndemucaangu! Ino nguni utiindivwune kumubili ooyu uunditola kulufwu oolu? 25 Aalumbwe kaka Leza iwandivwuna kwiinda muli Jesu Kristo Mwami wesu! Aboobo, mumizeezo yangu mebo ndemwini ndili muzike kumulawo wa Leza, pele mumubili wangu ndili muzike kumulawo wacibi.+\n^ Mu Chigiriki, “muzizo zyesu.”\n^ Mu Chigiriki, “muzizo zyangu.”


Kulonga 38 IBBAIB63 - Alimwi wakacita cipaililo - Bible Search\nKulonga 37 Kulonga 39\n1-Alimwi wakacita cipaililo camuunga cakutuuzya. Bulamfu bwaco bwakali tukokola tosanwe, abwaamba bwaco tukokola tosanwe; cakali azyooko zyone zyeelene; abwiime bwaco bwakali tukokola totatwe. 2Nkabela wakacicitila meja azyooko zyaco zyone. Meja aaco akalikumbetene aco. Lino wakaciziluluzya mukuba. 3-Alimwi wakacita zibelesyo zyoonse zyacipaililo: zilongo zyaco, amaliko aaco, amitiba yaco, aziyasyo zyaco, anzila zyaco. Zibelesyo zyoonse wakazicitya mukuba. 4Alimwi wakacitila cipaililo kansabwe kamukuba, Ako kansabwe wakakabika kunsi lyalupimpito lwacipaililo, kakalengelela bulamfu bwacisela cacipaililo. 5Alimwi wakafula incoko zyone kuzyooko zyone zyakansabwe kamukuba, zibe zyakujatilizya miziyo. 6Ayalo miziyo wakaibeza amuunga akwiiziluluzya mukuba. 7Elyo wakasekka miziyo muncoko zyakumabazu aacipaililo, kuti ibe yakuciyumuzya, Wakaciyaka bufokokede amapulanga.\n8-Alimwi wakapanga cisambilo camukuba, atako lyaco lyamukuba; mukuba wakazwa kuziboniboni zyabanakazi ibakali kubungana kumulyango watente lyambunganino.\n9-Alimwi wakacita lubuwa lwacikombelo. Kulubazu lwakumusanza zisitilizyo zyalubuwa zyakali zyamasani aalukidwe kabotu, aatukokola tuli mwanda. 10Misumpululu yazyo yakuli makumi obile, azikazikilo zyazyo zyakali makumi obile; zyoonse zyakalicitidwe amukuba, pele nembe zyamisumpululu aminkulu yayo zyakalicitidwe ansiliva. 11Akwalo kulubazu lwakunyika kakuli tukokola tuli mwanda. Misumpululu yazyo yakali makumi obile, azikazikilo zyazyo zyakali makumi obile. Zyakali zyamukuba, pele nembe zyamisumpululu aminkulu yayo zyakali zyansiliva. 12Akulubazu lwakumbo kakuli zisitilizyo, tukokola tuli makumi osanwe, Misumpululu yazyo yakali ikumi, azikazikilo zyazyo zyakali ikumi. Inembe zyamisumpululu aminkulu yayo zyakali zyansiliva. 13Alimwi kulubazu lwakujwe kakuli tukokola tuli makumi osanwe. 14Kuntu kulengelela masani kulubazu lumwi lwamulyango kakuli abulamfu bwatukokola tuli ikumi amusanu, Oko misumpululu yakali yotatwe, azikazikilo zyakali zyotatwe. 15Akwalo kuntu kulengelela masani kulubazu lwabili lwamulyango kakuli abulamfu bwatukokola tuli ikumi amusanu, Misumpululu yakali yotatwe, azikazikilo zyakali zyotatwe. 16Zisitilizyo zyoonse zyalubuwa kumabazu oonse zyakalitungidwe amasani aatuba aalukidwe kabotu. 17Matako aamisumpululu akali aamukuba, pele nembe zyamisumpululu aminkulu yayo zyakali zyansiliva. Ayalo mitwe yamisumpululu yakalizilulwidwe insiliva, amisumpululu yoonse yalubuwa yakali aminkulu yansiliva. 18-Nkabela cisitilizyo camulyango walubuwa cakalitungidwe amasani aanyanzabili amasani aakamwemvwe amasani aasalala pyu amasani aatuba aalukidwe kabotu. Bulamfu bwaco bwakali tukokola tuli makumi obile, abwaamba bwaco, nkokuti bwiime bwaco, bwakali tukokola tosanwe. 19Alimwi misumpululu yaco yakali yone, azikazikilo zyayo zyakali zyamukuba, Inembe zyazyo zyakali zyansiliva, ayalo mitwe yazyo aminkulu yazyo yakalizilulwidwe insiliva. 20-Zyoonse inkambilizyo zyatente azyalubuwa loonse zyakali zyamukuba,\n21-Ngooyu mweelwe wazintu zyatente, nkokuti itente lyambunganino, izyakabalwa kukulailila kwa-Musa, zibe zyamilimo yaba-Levi ibakali mumaanza aa-Itamara mwana wa-Aroni mupaizi. 22-Bezaleli mwana wa-Uri muzukulu wa-Huri waluzubo lwa-Juda nguwakacita zintu zyoonse Jehova nzyaakalailila Musa. 23Kali antoomwe a-Aholiabu mwana waAhisamaki waluzubo lwa-Dani, similimo muuza, sikutunga masani aanyanzabili amasani aakamwemvwe amasani aasalala pyu amasani aatuba aalukidwe kabotu.\n24-Ingolida yoonse iyakabelesegwa mumilimo yakuyaka cikombelo, ingolida yamulumbo, yakali matalenta aali makumi obile amusanu aane amasyekeli aali myanda iili musanu aibili amakumi otatwe, mbubonya mbuli isyekeli lyacikombelo. 25-Ayalo insiliva njibakapa basimbungano yakali matalenta aali mwanda amasyekeli aali cuulu amyanda iili musanu aibili amakumi aali musanu aabili amusanu, mbubonya mbuli isyekeli lyacikombelo. 26-Muntu umwi aumwi wakaliya beka (nkokuti cisela casyekeli, mbubonya mbuli isyekeli lyacikombelo), Mbubakacita boonse buyo ibakalembedwe, ibakali amyaka iili makumi obile na kusotoka, bantu bali zyuulu zili myanda iili musanu aumwi azyuulu zyotatwe amyanda yosanwe amakumi osanwe: 27-Ayo matalenta aansiliva aali mwanda akali aakufuzya zikazikilo zyacikombelo azikazikilo zyacisitilizyo. Zikazikilo zili mwanda zyakafulidwe amatalenta aali mwanda, nkokuti italenta lyomwe kucikazikilo cimwi acimwi. 28Alimwi masyekeli aali cuulu amyanda iili musanu aibili amakumi aali musanu aabili amusanu, ngengao ngaakabelesya kukufulila misumpululu inembe akukuziluluzya mitwe yayo akukwiicitila minkulu. 29Awalo mukuba iwakapegwa wakaba matalenta aali makumi aali musanu aabili amasyekeli aali zyuulu zyobile amyanda yone. 30Ngonguwo wakabelesegwa kukucita matako aamulyango watente lyambunganino, cipaililo camukuba akansabwe kaco kamukuba azibelesyo zyoonse zyacipaililo, 31-azikazikilo zyalubuwa lwaanze, azikazikilo zyamulyango walubuwa, anembe zyoonse zyacikombelo anembe zyoonse zyalubuwa lwaanze.


Ulikubasiila chikozyano chili biyeni bana bako?\nBazyali bali chikozyano chilikabotu bapona kweendelana anzibayiisya bana babo. Muchikozyano, tazikonzeki pe kuti mwanaako asyomeke, kuti chimwi chiindi wakakumvwa kwaamba kuti, “Mubuzye kuti tandiwo pe,” kuti kutayandi kwaambuula awumwi muntu uuli aanze.\n“Bantu biingi baamba kuti, ‘Chita nzindaamba kutali nzindichita.’ Kwaambila bana munzila iili boobo takugwasyi pe. Bana batobelezya zintu nzitwaamba anzituchita alubo tulakonzya kubona kuti maponeno eesu asiyana anzitubayiisya kuti twalanga mbubachita.”—David.\nNZILYAAMBA BBAYIBBELE: “Yebo okambauka kutabba, sa ulabba?”—BaRoma 2:21.\nBana abachikula chiindi chiingi batobelezya zichitwa abazyali babo kwiinda zichitwa abasela lyabo. Eezi zyaamba kuti nduwe weelede kuyiisya bana bako zintu zilikabotu pesi eezi zilakonzeka kuti wapona kweendelana anzubayiisya.\n“Tulakonzya kubuzya bana besu kuchita chimwi chintu kwaziindi zyiingi akukataazikana kuti balikuswiilila na pesi kuti teetwachita kweendelana anzitwaamba kwachiindi chomwe biyo, bana besu balazibona. Bana balazibona zyoonse nzituchita nikuba katutayeeyeli pe.”—Nicole.\nNZILYAAMBA BBAYIBBELE: ‘Busongo buzwa kujulu . . . teebwakuupa-wupa ameso.’—Jakobo 3:17.\nLilange-lange mbuchita. Uyandisya zyakulikondelezya zili biyeni? Umujata biyeni ngukwetenaawe abana bako? Mbantu bali biyeni mbumvwananaabo? Ubabikkila maanu na bamwi? Maponeno aako atondeezya kuti uyanda kuti bana bako bazoopone mbuuli nduwe na?\n“Ime amulumaangu, bana besu tatubapi milawu njitutatobelezyi.”—Christine.\nKumbila lulekelelo kuti wabisya. Bana banu balizi kuti chimwi chiindi mulabisya. Kwaamba kuti “undilekelele” kumuntu ngukwetenaawe akubana bako chiindi nwaabisya, ziyoogwasya bana banu kuti bazibe mbukuyandikana kusyomeka akulibombya.\n“Bana besu beelede kutumvwa katuzumina akukumbila lulekelelo kuti twabisya. Kuti teetwachita oobo tabanoowambi pe kuti babisya.”—Robin.\n“Mbutuli bazyali, ndiswe nitweelede kuyiisya bana besu alubo kuba chikozyano chilikabotu kuyoobagwasya nkaambo balatubona chiindi choonse. Kuli mbabo, tuli mbuuli bbuku lili azyiiyo nzibayiya.”—Wendell.


Tandileki Kuyeeya Zyakoonana | Bakubusi\nAMUBALE MU Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kikongo Kinyarwanda Kirundi Korean Latvian Lingala Lithuanian Luganda Macedonian Malagasy Malay Malayalam Maltese Moore Myanmar Ndau Norwegian Ossetian Papiamento (Curaçao) Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tojolabal Tsonga Turkish Ukrainian Umbundu Urhobo Vietnamese Xhosa Yoruba Zulu\nAmusale kabotu balongwe banu. Ikuti beenzinyoko abasicikolonyoko batalika kubandika makani aajatikizya bwaamu, ikwaanjilila kulakonzya kupa kuti mukatazyigwe kweendelezya mizeezo yanu. Kanji-kanji, mulakonzya kuzwa akuusiya mubandi kakunyina kuboneka mbuli kuti mulipa bunaleza calo cikonzya kubapa kuti batalike kumuseka.\nSena inga mwalekela mavailasi kuti anyonganye kkompyuta yanu? Aboobo, nkaambo nzi ncomulekela zyintu zibi kunyonganya mizeezo yanu?\nAmuzitantamuke zyakulikondelezya zitali kabotu. Zyakulikondelezya zinji mazuba aano zibambidwe munzila iikonzya kuletela muzeezo wakoonana. Ino Bbaibbele lipa lulayo nzi? “ Atulisalazye kuzyintu zyoonse zisofwaazya mubili amuuya, alimwi atulondole kusalala kwesu lyoonse mukuyoowa Leza. ” (2 Bakolinto 7:1) Amuzitantamuke zyakulikondelezya zibusya muzeezo wakoonana.\nKamuyeeya eeci: Kulimvwa kuyanda koonana takuli kubi. Leza wakalenga mwaalumi amukaintu kuti kabayandana, akoonana mucikwati. Aboobo kuti mulimvwa kuyandisya koonana, mutayeeyi kuti muli babi naa kuti inga tamukonzyi kulilemeka.\nKaambo keelede kubikkilwa maano: Mulakonzya kusala ncomuyanda kuyeeya. Mulakonzya kunoosalala mumizeezo amubukkale bwanu kuti mwasala kucita oobo!


Elizabbeti Wakazooba Amwana | Zyiiyo Zyabana Zizwa muBbayibbele\nKakwiindide minyaka iili 400 miduli yaJerusalemu niyakayakululwa, mupayizi Zakkariya amukayintu wakwe Elizabbeti, bakali kukkala afwiifwi amuunzi ooyu. Bakakwetene kwaminyaka miingi, pesi teebakalikwe mwana pe. Limwi zuba Zakkariya naakali kuumpa tununkilizyo mutempele, wakabona mungelo Gabriyeli. Zakkariya wakayoowa pesi Gabriyeli wakati: ‘Utayoowi. Ndakweetela makani mabotu azwa kuli Jehova. Mukayintu wako Elizabbeti uzookuzyalila mwana mulombe alimwi zina lyakwe uzootegwa nguJohane. Jehova wasala Johane kuti azoochite mulimu uyandikana.’ Zakkariya wakati: ‘Ndilakusyoma biyeni? Nkaambo ime amukayintu wangu twachembaala kuti tube amwana.’ Gabriyeli wakati: ‘Ndatumwa aLeza kuti ndizookubuzye makani aaya. Pesi teewaasyoma majwi angu nkinkaako uyooba chimuumu kusikila mwana akazyalwe.’\nZakkariya wakakkala kwachiindi chilamfu mutempele. Naakazwa anze bantu bakali mulindide kabayanda kuziba zyakachitikide. Zakkariya taakachili kwaambuula. Wakali kutondeeka amaboko luzutu. Bantu bakaziba kuti Zakkariya watambula mulumbe uzwa kuli Leza.\nMukuya kwachiindi, Elizabbeti wakaminta akuzyala mwana mulombe, mbuli mbakaambide mungelo. Beenzinyina anzubo zyabo bakaza kuzoobona mwana. Bakabotelwa loko. Elizabbeti wakati: ‘Zina lyakwe nguJohane.’ Bakati: ‘Taakwe bbululu wako utegwa Johane. Muuzike lyawisi, lyakuti Zakkariya.’ Pesi Zakkariya wakalemba kuti: ‘Zina lyakwe nguJohane.’ Mpawo Zakkariya wakasaanguna kwaambuula lubo. Bantu biingi bamuJudaya bakamvwa makani akuzyalwa kwamwana ooyu alimwi bakali kulibuzya kuti: ‘Uyooba mwana ulibiyeni ooyu?’\nZakkariya wakazula muuya uusalala. Wakasinsima kuti: ‘Alumbwe Jehova. Wakasyomezya Abrahamu kuti uyootuma mufutuli, Mesiya kuti azootununune. Johane uyooba musinsimi alimwi uyoobambila Mesiya nzila.’\nKuli chimwi chintu chigambya chakachitika kuli Mariya, nzubo yaElizabbeti. Tuyooyiya atala anchicho muchiiyo chitobela.\n“Kubantu tacikonzeki, nekubaboobo zintu zyoonse zilakonzeka kuli-Leza.”—Matayo 19:26\nMibuzyo: Gabriyeli wakamubuzyaanzi Zakkariya? Nguuli mulimu uyandikana ngwakali kuyoochita Johane?\nMatayo 11:7-14; Luka 1:5-25, 57-79; Isaya 40:3; Malaki 3:1\nNaakakomena Johane wakaba musinsimi. Wakayiisya bantu atala akusika kwaMesiya. Bantu bakawutambula biyeni mulumbe wakwe?


Matalikilo 27 IBBAIB63 - Lino Izaka naakacemaala, - Bible Search\nMatalikilo 26 Matalikilo 28\nRebeka a-Jakobo mbubakabbida Esau kulongezegwa kwakwe\n1-Lino Izaka naakacemaala, alimwi meso aakwe akaba agubi, wakaita Esau mwanaakwe mupati, wati, Mwanaangu, Wakavuwa kuti, Mpondi. 2-Wakati, Bona! Ndacemaala, Nsizi buzuba bwalufu lwangu na buyooba lili. 3-Lino bweza zivwimyo zyako, inkomo yako abuta bwako, uinke musokwe, undijayile nyama, 4-undijikile nyama iili amunse mbubonya mbunjandisya, akwiileta kulindime, kuti ndye, nkakulongezye nencipona.\n5Lino Rebeka wakali kuswiilila, ciindi eco Izaka naakali kwaambila mwanaakwe Esau, nkabela Esau naakainka musokwe kuyoovwima nyama akwiileta, 6Rebeka wakaambila Jakobo mwanaakwe kuti, Swiilila! Ndamvwa uso ulaambila mupati wako Esau, wati, 7Kondijayila nyama, undijikile nyama iili amunse, ndye, kuti nkulongezye muzina lya-Jehova nentana kufwa. 8-Mbubo, mwanaangu, swiilila ijwi lyangu akucita mbubonya mbunsi kulailile. 9Koya kutanga, ulete tupongo tobile tubotu, nkajikile uso nyama yamunse mbuli mbwayanda. 10-Lino uleelede kwiitola kuli uso, alye, akulongezye naatana kufwa. 11-Mpawo Jakobo wakaambila banyina Rebeka kuti, Bona! Mupati wangu Esau ngusimavwele, mebo ndinkwizinge. 12-Ambweni taata ulandaampa-ampa, lino njooba mbuli sikweena mumeso aakwe, aboobo njooliletela loombololo, nsikooyooliletela lukondezyo pe. 13-Banyina bakamwaambila kuti, Loombololo lwako lube alindime, mwanaangu. Koswiilila buyo ijwi lyangu; koya, ukazilete. 14-Mpawo wakainka, wazibweza, wazileta kulibanyina, nkabela banyina bakajika nyama yamunse mbubonya mbuli wisi mbwaakali kuyandisya. 15-Lino Rebeka wakabweza zyakusama zibotu zya-Esau mwanaakwe mupati, nzyaakajisi muŋanda, wazisamika Jakobo mwanaakwe muniini. 16Azyalo zikutu zyatupongo, wakazisamika kumaanza aakwe, akunsingo yakwe nkwaakali nkwizinge, 17elyo nyama yamunse ansima njaakajikide wakazibika mumaanza aaJakobo mwanaakwe.\n18Lino wakanjila mwaakabede wisi, wati, Taata! Wakavuwa kuti, Mpondi.\nNduweni, mwanaangu? 19-Nkabela Jakobo wakaambila wisi kuti, Ndime Esau, mwanaako mutaanzi, Ndacita mbubonya mbowandaambila. Buka, ukale, ulye nyama yangu, undilongezye. 20-Elyo Izaka wakaambila mwanaakwe kuti, Ino wafwambaana buti kwiijana, mwanaangu? Wakavuwa kuti, Nkaambo kakuti Jehova Leza wako wandipa coolwe. 21-Lino Izaka wakaambila Jakobo kuti, Swena afwiifwi, kuti nkwaampa-ampe, mwanaangu, nzibe na ncobeni nduwe mwanaangu Esau na pe. 22Mpawo Jakobo wakaswena afwaafwi kuli-Izaka wisi, nkabela wakamwaampa-ampa. Lino wakati, Ijwi ndijwi lya-Jakobo, pele maanza ngaa-Esau. 23-Takwakamuziba pe, nkaambo maanza aakwe akali mbuli maanza aa-Esau mukulana wakwe, akali aboya, aboobo wakamulongezya. 24-Wakamubuzya kuti, Sa ncobeni nduwe mwanaangu Esau? Wakati, Ndime. 25Elyo wakati, Swena kufwaafwi, kuti ndye nyama yamwanaangu, nkulongezye. Mpawo wakaswena kufwaafwi kulinguwe, nkabela wakalya. Alimwi wakamuletela waini, nkabela wanywa, 26Elyo Izaka wisi wakamwaambila kuti, Swena afwaafwi, undimyonte, mwanaangu. 27-Lino wakaswena afwaafwi, wamumyonta. Mpawo wakamvwa bweema bwazyakusama zyakwe, nkabela wakamulongezya, wati,\nBona bweema bwamwanaangu mbububede!\nBuli mbuli bweema bwamuunda Jehova ngwaalongezya,\n28-Leza akupe mume wakujulu,\nAzintu zilweela zyaansi,\nAmaila manji awaini.\n29-Misyobo yabantu ikumanine milimo,\nAmasi oonse akukotamine.\nKoba mwami akati kamukowa wako,\nAbalo bana babanyoko bakukotamine.\nAbe alutuko kufumbwa uukutuka.\nAbe acoolwe kufumbwa uukupa coolwe.\n30Lino Izaka naakamana kulongezya Jakobo, Jakobo naakazwa buyo kuli Izaka wisi, mpoonya awo wakaboola Esau mukulana wakwe kuzwa mukuvwima. 31-Lino wakajika nyama yamunse alakwe, waletela wisi, waambila wisi kuti, Abuke taata, alye nyama yamwanaakwe, kuti undilongezye. 32Mpawo Izaka wisi wakamubuzya kuti, Ino nduweni? Wakavuwa kuti, Ndime mwanaako mupati, Esau. 33-Amvwe obo, Izaka wakakankama kukankama kupati loko. Wakabuzya kuti, Maawe! Ngwani oyo iwakajaya nyama akwiileta kulindime? Ndalya yoonse kotana sika, alimwi ndamulongezya, aboobo ngonguwe uuli acoolwe. 34-Elyo Esau, naakamvwa majwi aawisi, wakalila acililo cipati ciyoosya loko, waambila wisi kuti, Undilongezye, undilongezye ambebo, taata. 35-Wakati, Munyoko wakeza calweeno, wakubbida lulongezyo lwako. 36-Wakati, Ma! Ncobeni izina lyakwe lya-Jakobo lyamweelela, nkaambo wandilya kobile, Wakatola bupati bwangu, lino sunu watola lulongezyo lwangu. Sa tokwe nowandisyaazizya lulongezyo ambebo? 37-Izaka wakavwiila Esau kuti, Bona! Ndamubika kuti abe mwami wako, abasikamukowanyina boonse ndamupa mbabo kuti babe balanda bakwe, alimwi ndamusanizya maila awaini. Lino webo, mwanaangu, nkucitilenzi? 38-Esau wakaambila wisi kuti, Sa ulijisi lulongezyo lomwe buyo, taata? Undilongezye ambebo, taata, Nkabela Esau wakakwiila, walila. 39--Mpawo Izaka wisi wakamuvwiila kuti,\nNcobeni cikalilo cako ciyooba akati kazintu zilweela zyanyika,\n40-Uyoopona kupanga lyako,\nNkabela uyoomanina munyoko milimo,\nPele caakuba ciindi uyooangunuka,\nElyo uyoopwaya ijoko lyakwe ansingo yako.\n41-Lino Esau wakali kusula Jakobo nkaambo kalulongezyo wisi ndwaakamulongezya, nkabela Esau wakaamba mumoyo wakwe kuti, Mazuba aakulila taata aswena afwaafwi, lino njoojaya Jakobo. 42-Nkabela Rebeka wakalwiidwa majwi ngaakaamba Esau mwanaakwe mupati, lino wakaita jakebo mwanaakwe muniini, wamwaambila kuti, Swiilila! Mukulana wako Esau ulakanza kukujaya. 43-Nkaambo kako mwanaangu, swiilila ijwi lyangu, Nyampuka, ucijile kuli-Labani munyinandumi wangu ku-Harani, 44ukakale kulinguwe mazuba mace, mane lumwi munyoko aleke bukali bwakwe. 45Naazooleka bukali bwakwe akuluba ncowamucitila, njootuma akukuboozya kuzwa nkuko, Sa cilabota na ndamulobelwa nyoonse nyobile mubuzuba bo mwe.\n46-Lino Rebeka wakaambila Izaka kuti, Bandikataazya bana basimbi ba-Heti. Na Jakobo wakwata umwi wabana basimbi ba-Heti bali mbuli aba, umwi wabana basimbi bakookuno, buumi bwangu buyooba amilimonzi kulindime?


Kutakwata naa Kutakwatwa mu Bbaibbele\nAMUBALE MU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nJesu wakaswaya banyinazyala Petro akubaponya.—Matayo 8:14; Marko 1:29-31\nZIKOMBELO munyika—mbuli cikombelo ca Katolika, zikombelo ziindene-indene zya Orthodox, Buddhism, azimwi—zikulwaizya kuti basololi bazyo kabatakwati naa kabatakwatwi. Kulubazu lumwi, bantu banji balimvwa kuti cilengwa eeci nkocili akaambo kamilandu yali kucitwa caino-ino iijatikizya koonana kwabasololi bazikombelo ziindene-indene.\nAboobo cileelela kubuzya kuti, Sena kutakwata naa kutakwatwa nceelelo camu Magwalo cababelesi Banakristo? Kutegwa twiingule mubuzyo ooyu, atulange-lange matalikilo aacilengwa eeci alimwi ambwacibona Leza.\nMAKANI AAKAINDI AABUKOMBI AAJATIKIZYA KUTAKWATA NAA KUTAKWATWA\nMumulumbe ngwaakali kwaambila nkamu yabeedelezi bana Roma mu 2006, iwakali paapa kuciindi eeco Pope Benedict XVI wakaamba kuti mulawo wakutakwata naa kutakwatwa “ncilengwa cakatalika kaindi afwaafwi aciindi ca Baapostolo.”\nNokuba boobo, kutakwata naa kutakwatwa tiicakali cilengwa cabukombi icakali kucitwa a Banakristo bamumwaanda wamyaka wakusaanguna. Mane mwaapostolo Paulo, iwakapona mumwaanda wamyaka wakusaanguna wakacenjezya basyomi kujatikizya bamaalumi ibakali kuyakwaamba ‘majwi aakweena aalimvwisya mbuli kuti akasololelwa amuuya wa Leza’ alimwi ‘akukasya kukwatana.’—1 Timoteyo 4:1-3.\nMwakali mumwaanda wamyaka wabili cilengwa cakutakwata naa kutakwatwa nocakatalika kunjila muzikombelo zya “Bunakristo” zyalo mukuya kwaciindi izyakali kuyooba cikombelo ca Katolika. Kweelana abbuku litegwa Celibacy and Religious Traditions, cilengwa eeci “cakali kweendelana akuyaambele mukukasya koonana ikwakatalika mubulelo bwabana Roma.”\nMumyaanda yamyaka yakatobela, miswaangano yazikombelo alimwi abaabo baambwa kuti bama Fwala bacikombelo bakali kukulwaizya kutakwata naa kutakwatwa kwabasololi bazikombelo. Bakali kuyeeya kuti koonana kwakali kusofwaazya alimwi tiikwakali kweendelana amilimo iicitwa abasololi bazikombelo. Nokuba boobo, bbuku litegwa Encyclopædia Britannica lyaamba kuti “nokuba kumamanino aamwaanda wamyaka wa 10 bunji bwabapaizi alimwi abamabishopo bamwi bakalijisi bamakaintu.”\nMulawo wakutakwata naa kutakwatwa kwabasololi bazikombelo wakabikkwa lyamiswaangano ya Lateran mu 1123 awamu 1139, iyakacitilwa mu Rome, alimwi wazumanana kubako mucikombelo ca Katolika kusikila mazuba aano. Kwiinda mukucita boobu, cikombelo cakakwabilila nguzu nzyocijisi alimwi amali kutegwa bapaizi ibakakwete batasiili bana babo lubono lwacikombelo.\nLEZA MBWAKUBONA KUTAKWATA NAA KUTAKWATWA\nLeza mbwakubona kutakwata naa kutakwatwa kulaambidwe kabotu-kabotu mu Jwi lyakwe, Bbaibbele. Mulindilyo tulabala majwi aa Jesu kujatikizya baabo ibatakakwata naa ibatakakwatwa, mbuli mbwaakacita walo “akaambo ka Bwami bwakujulu.” (Matayo 19:12) Mumakani ngamunya aaya, mwaapostolo Paulo wakaamba kujatikizya Banakristo ibakasala kutobela cikozyanyo cakwe cakutakwata “akaambo kamakani mabotu.”—1 Bakorinto 7:37, 38; 9:23.\nNokuba boobo, Jesu a Paulo kunyina nobakali kulailila kuti babelesi Banakristo tabeelede kukwata naa kukwatwa. Jesu wakaamba kuti kutakwata naa kutakwatwa cakali “cipego” ncobatakajisi basikumutobela boonse. Ciindi Paulo naakalemba kujatikizya ‘baabo batanakwete naa kukwatwa,’ cakutainda mumbali wakaamba kuti: “Tandijisi mulawo uuzwa ku Mwami pe, pele ndipa muzeezo wangu.”—Matayo 19:11; 1 Bakorinto 7:25, bupanduluzi buyungizyidwe.\nKuyungizya waawo, Bbaibbele lilatondezya kuti babelesi Banakristo banji mumwaanda wamyaka wakusaanguna, kubikkilizya amwaapostolo Petro bakalikwete. (Matayo 8:14; Marko 1:29-31; 1 Bakorinto 9:5) Mane buya, akaambo kakuvwula kwabwaamu mubweendelezi bwabana Roma bakuciindi eeco, Paulo wakalemba kuti, ikuti mulangizi Munakristo kakwete, wakeelede kuba “mulumi uukwete mukaintu omwe” alimwi uujisi “bana balibombya.”—1 Timoteyo 3:2, 4.\nEezyi tiizyakali zikwati mobatakali koonana, nkaambo cakusalazya Bbaibbele lyaamba kuti ‘imulumi [weelede] kupa mukaintu wakwe zyeelede’ alimwi akuti banabukwetene tabeelede ‘kwiimana pe’ caboola kukoonana. (1 Bakorinto 7:3-5) Cilisalede kuti, kutakwata naa kutakwatwa tacili ceelelo ca Leza, alimwi tauli mulawo kubabelesi Banakristo.\nAKAAMBO KAMAKANI MABOTU\nIkuti kutakwata naa kutakwatwa tauli mulawo, nkaambo nzi Jesu a Paulo ncobakakulwaizya kutakwata naa kutakwatwa? Akaambo kakuti kutakwata naa kutakwatwa kulakonzya kupa muntu zyoolwe zinji zyakwaambila bamwi makani mabotu. Bantu batakwete naa batakwetwe balakonzya kulyaaba kapati nkaambo tabajisi zintu nzyobalibilika aabo bakwete naa bakwetwe.—1 Bakorinto 7:32-35.\nAmulange-lange cikozyanyo caba David, balo ibakasala kuleka mulimo wabo iwakali kuvwolwa mali manji ku Mexico City kutegwa balongele kubusena bwakali kulamfwu ku Costa Rica kuyooyiisya bamwi Bbaibbele. Sena ba David balimvwa kuti kutakwata kwakabagwasya kucita boobo? Bakaamba kuti: “Inzya. Tiicakali cuuba-uba kwiiya zilengwa zipya alimwi abukkale bwiindene ambondakazyibide, pele mbwaanga ndakali buyo endikke, tiicakandikazya kapati kucinca.”\nBa Claudia, Munakristo uutakwetwe iwakalongela kuyoobelekela kumasena kubulide bakambausi, wakaamba kuti: “Ndilaukkomanina mulimo wangu kuli Leza. Lusyomo lwangu acilongwe cangu a Leza zilayuma ciindi nondibona mbwandilanganya.”\n“Tacikwe makani ulikwetwe naa tokwetwe, ulakonzya kuba muntu uukkomene kufwumbwa kuti Jehova Leza wamubelekela kusikila mpogolela.”—Ba Claudia\nKutakwata naa kutakwatwa taceelede kuba cintu ciminya. Ba Claudia bakayungizya kwaamba kuti: “Tacikwe makani ulikwetwe naa tokwetwe, ulakonzya kuba muntu uukkomene kufwumbwa kuti Jehova Leza wamubelekela kusikila mpogolela.”—Intembauzyo 119:1, 2.\nSena Bakamboni ba Jehova Kuli Milawo Njobabikkide Mumakani Aakweebana?\nSena kweebana makani aakulikondelezya buyo naa kuli azimwi zijatikizyidwe?\nIno Baalu Bazigwasya Buti Mbungano zya Bakamboni ba Jehova?